c: text/html

text:
Stavurin varð til slangu
Men Gud sendi Móses aftur til Farao, og fyri at Farao skuldi skilja, at tað var Gud, sum sendi hann, læt Gud Móses gera eitt undurverk. Móses kastaði stav sín á jørðina, og hann broyttist til eina livandi slangu. Tá ið Móses tók í halan á henni, gjørdist hon aftur til ein stav. Men gandakallarnir hjá Farao søgdu, at tað dugdu teir eisini, og eisini teirra stavar gjørdust slangur. Tá át slangan hjá Mósesi allar hinar slangurnar, men Farao vildi ikki lurta eftir honum.
Fyrsta plága: vatnið verður til blóð
Tá segði Gud: “Sig við Farao, at hann skal lata fólk mítt fara, tí annars skal eg gera alt vatn í Egyptalandi til blóð, so eingin kann drekka tað. Alt livandi í vatninum fer eisini at doyggja. ” Farao vildi framvegis ikki lata tey fara, so tað sum Gud hevði sagt hendi.
Onnur plága: froskarnir koma!
Tá læt Gud alt Egyptaland floyma í froskum, so har vóru froskar allastaðni. Í seingini, á tallerkunum og í vatnkannunum, allastaðni vóru froskar. Tá sendi Farao boð eftir Mósesi og segði, at hann fór at lata ísraelsfólk fara, um Móses fekk allar hesar froskarnar burturbeindar. Móses bað til Gud, og stutt eftir hvurvu allir froskarnir, men Farao broytti meining og vildi ikki lata tey fara hóast alt. Var tað ikki ljótt gjørt av honum?
Triðja plága: mýggjabitar
Tá sendi Gud ein riðil av mýggjabitum yvir Egyptaland. Teir løgdu seg sum eitt teppi yvir alt og øll, og teir bitu og stungu. Maturin uddi í mýggjabitum. Teir fóru inn í munnin og nøsina á fólki, so tey høvdu ilt við at anda. Øll vórðu bitin av mýggjabitum, og tað skriðaði so illa, at tað var næstan ógjørligt at sova um náttina. Á tann ræðuliga plága! Men Farao vildi framvegis ikki lata ísraelsfólk fara.
Fjórða plága: bitflugur
Tá sendi Gud bitflugur yvir Egyptaland, og bitflugur eru andstyggiligar, skal eg siga tær. Tað er líka ringt at verða bitin av eini bitflugu, sum at verða stungin av einari vespu, og bitflugan flýgur aftan á tær allastaðni, bara fyri at bíta teg. Kundi tú hugsað tær at havt fleiri túsund bitflugur rundan um teg? Neyðars egyptar munnu hava sæð út sum kjøtbollar, so nógv sár, sum tey høvdu frá bitflugunum. Men í Gosenlandi, har ísraelsfólk búðu, komu ongar bitflugur. Tá segði Farao við Móses: “Tak fólkið hjá tær og far avstað! Bara tú biður Gud um at taka bitflugurnar burtur”. Men tá ið Gud hevði tikið bitflugurnar burtur, skifti Farao meining enn einaferð og noktaði ísraelsfólki at fara út í oyðimørkina.
Fimta plága: øll kríatúrini doyggja
Tá segði Gud: “Um Farao ikki letur fólk mítt fara, skal eg gera øll kríatúrini hjá egyptum so sjúk, at tey doyggja”. Farao vildi framvegis ikki lata tey fara, og so doyðu øll dýrini uttan tey, sum ísraelsfólk áttu. Men Farao broytti ikki meining.
Sætta plága: dust og svullir
Tá tók Móses sót úr ovninum og kastaði tað upp í luftina, meðan Farao hugdi at. Gud gjørdi tað til dust, sum fleyg yvir alt Egyptaland og setti seg á fólk og gav teimum sár og svullir á allan kroppin. So illur var Gud, tí egyptar ikki vildu lata ísraelsfólk fara. Men Farao helt við sítt.
Sjeynda plága: heglingur
“Um tú ikki letur fólk mítt fara,” segði Móses við Farao, “so fer Gud at senda eitt heglingsæl yvir Egyptaland, so alt, sum ikki fjalir seg, verður lagt í oyði.” Og tá Farao helt áfram við at nokta teimum at fara, lyfti Móses hondina upp, og tað tók at kava við høglum, sum vóru so hørð og ógvislig, at øll, sum vóru úti, doyðu, og allar planturnar og øll trøini løgdust í oyði. Tit kunnu hugsa tykkum, at tað kom illa við hjá egyptum, at alt korn teirra varð oyðilagt. Einans í Gosenlandi, har ísraelsfólk búðu, kom eingin heglingur. Tá sendi Farao boð eftir Mósesi og Áron og segði við teir, at um teir bóðu Gud steðga heglinginum, tá skuldu ísraelsfólk sleppa avstað. Men halda tit, at Farao helt sítt lyfti? Nei, tá tað gavst at hegla, broytti hann aftur meining og noktaði teimum at fara.
Áttanda plága: grashoppur
Tá segði Gud við Móses: “Sig við Farao, at um hann ikki letur fólk mítt fara, skal eg oysa grashoppur yvir Egyptaland, og tær skulu eta upp allar plantur og allan mat, sum heglingurin ikki gjørdi enda á.” Tá ráðgevarnir hjá Farao hoyrdu hetta, gjørdust teir bangnir og royndu at yvirtala Farao at lata ísraelsfólk fara. Tá segði Farao við Móses og Áron, at teir kundu fara við monnunum, men at kvinnurnar og børnini skuldu verða eftir í Egyptalandi. Hetta vildu Móses og Áron ikki góðtaka, so teir søgdu við hann, at antin skuldu øll sleppa avstað, ella fóru grashoppurnar koma. Men Farao helt við sítt. Kvinnurnar og børnini sluppu ongan veg.
Tá sendi Gud grashoppur yvir Egyptaland, og tær ótu alt á síni leið og lótu ikki eitt grasstrá ella eitt blað verða eftir. Hvørjum skuldu egyptar nú liva av? Farao sendi boð eftir Mósesi og segði, at tey kundu fara avstað øll somul, men heldur ikki hesa ferð helt hann lyfti sítt. Tá hann varnaðsum at grashoppurnar vóru á veg út úr Egyptalandi, sendi hann boð eftir Mósesi og Áron og segði, at ísraelsfólk skuldu haldast aftur.
Níggjunda plága: myrkur
Tá sendi Gud myrkur yvir Egyptaland, so eingin sá nakað. Í tríggjar heilar dagar var bølamyrkt. Bara ísraelsfólk høvdu ljós. Farao segði við Móses, at tey kundu taka kvinnurnar og børnini við sær, men at kríatúrini skuldu verða eftir, men tað vildi Móses ikki, tí hann vildi hava kríatúrini við, so at tey kundu ofra til Gud. Tá ið Farao hoyrdi hetta, gjørdist hann so illur, at hann sendi Móses burtur.
Tíggjunda plága: allir elstu synirnir doyggja
Tá læt Gud elsta sonin í hvørjari egyptiskari familju doyggja. Ta náttina var eingin egypta, sum ikki misti ein, sum tey vóru góð við. Sjálvt Farao misti elsta son sín. Men eingin av ísraelsfólkunum doyði. Tá læt Farao ísraelsfólk sleppa avstað.
Uppskot til hugvekjandi samrøður
1. Nógv eru von at hugsa um Gud sum ein fittan og blíðan pápa í himlinum, sum vísir samkenslu og hjálpir teimum veiku, og sum er góður við øll, men í hesari søguni hoyra vit um ein Gud, sum revsar eitt heilt fólk, tí hann er ósamdur við kong teirra. Harafturat er eyðsæð, at Gud er í parti við Mósesi ímóti egyptum. Er hesin Gud, sum vit hoyra um í Gamla Testamenti, eisini til í dag? Um ikki, er tað so Gud, sum er broyttur, ella eru vit, sum hava broytt okkara uppfatan av Gudi?
2. Farao læt ísraelsfólk fara, eftir hann hevði mist sín elsta son. Hví gav hann upp? Var hendan plágan verri enn allar hinar? Ella gav hann upp, tí hon var byrða oman á byrðu? (Gjørdu tær fyrru plágurnar hesa verri?)
Hevði tað verið verri at mist tín besta vin, um tú frammanundan hevði tannapínu, vart sjúkur, hevði fingið skeld frá foreldrunum ella longu frammanundan hevði mist ein annan vin?
3. Hvørja av plágunum heldur tú vera ta ringastu? Er tað verri, at allar familjur í landinum missa sín elsta son, enn at vatnið verður til blóð? Tað eru ikki øll, sum hava eina familju, men øllum tørvar vatn fyri at yvirliva.
Ger ein lista yvir plágurnar, har tú setir ta pláguna, tú metir vera ringast, ovast, og tað minstu pláguna niðast. Samanber so listan við tann hjá onkrum øðrum í flokkinum. Hví verða listarnir ymiskir? Siga hesir listarnir mest um plágurnar, ella siga teir mest um persónin, sum hevur gjørt listan?
Tá ið tú sigur okkurt um eitt annað menniskja, til dømis at “at hann er sooo býttur”, ella “hon er tann dugnaligasta í flokkinum”, sigur hetta so eisini nakað um teg? Hvat sigur hetta um teg? Hví er tað so umráðandi fyri teg at siga “hann er býttur”, ella “hon er dugnalig”?

robotstxt: allowed

filter: keep


text:
Upp úr rúgvuni á gólvinum vaksur eitt træ. Nøvnini skorin í børkin standa lið við lið. So tætt, at tey nærum standa omaná hvørjum øðrum. Fella saman í eitt kent navn. Svørtu greinarnar við grønum bløðum vaksa inn í veggirnar, út gjøgnum veggirnar, upp ígjøgnum loftið, út gjøgnum takið. Út.
Eg síggi tungar fruktir hanga á greinunum. Tungar fruktir. Eg fari nærri. Hyggi og undrist. Kenni tær ikki aftur. Havi eg smakkað tær fyrr?
Taki eina av trænum. Hon sleppur takinum uttan mótstøðu. Liggur nú tung og myrkt lilla í hondini. Bleyt sum floyal. Rund. Skínandi.
Brádliga síggi eg. Fuglurin flýgur. Flaksar kvikur út gjøgnum lítla vindeygað í vitinum. Hurðin stendur víðopin. Uppvaskivatnið rennur skjótt og skitið út gjøgnum frárenslið. Bussurin steðgar harðliga. Missi pelshúgvuna úr hondini. Trýsti innvølirnar inn aftur í búkin. Leggi pannuna móti ísakalda, fuktiga rútinum. Landslagið strýkur framvið.
Minnist gráa vegin, kava, likkuna, topparnar á aldunum, orð, sum ikki kunnu takast aftur. Vandan í býarinnar útjaðara. Brot úr sangum, eg helt eg hevði gloymt. Søta smakkin av køldum. Lati eyguni aftur, tá sannroyndin rakar meg.
Eg kenni fruktirnar sum systrar og brøður. Tær fylgja mær nátt og dag. Geva mær ikki frið eitt minutt av degnum. Sova saman við mær í náttini. Í gummistyvlum og ullintum troyggjum liggja tær tætt upp at mær, sum sjólætnir sjómenn. Dríva av søltum sjógvi. Olmussur, sum ikki vóru hoyrdar. Mínir trúgvu fylgisveinar. Ein forlongdur partur av kroppinum.
Tær eru alt tað, sum stóð uttanfyri. Atanfyri afturlatnu hurðarnar og vindeyguni. Hugdu altíð inn. Aldri út. Tær eru alt tað, sum ikki rúmaðist við borðið, har vit sótu í hitanum, og tosaðu um ringrásir, meðan vit hugdu út gjøgnum lítla vindeygað. Einføldu ringrásirnar av tíð, menniskjum, flóð og fjøru. Av siðum, virðum, myrkri og ljósi, orðum, monnum og kvinnum. Av feilum. Av ringari samvitsku. Av longsli, av øllum tí, vit angra. Av boygdum høvdum. Av vátum. Hevur Guð við edd gloymt okkurt. Uttanfyri?
(The word monster derives from Latin monstrum an aberrant occurrence, usually biological, that was taken as a sign that something was wrong within the natural order. A monstrum is a sign or potent that disrupts the natural order as evidence of divine displeasure
The word connotes something wrong or evil; a monster is generally morally objectionable, physically or psychologically hideous, and/or a freak of nature. It can also be applied figuratively to a person with similar characteristics like a greedy person or a person who does horrible things.)
Og eg veit við eitt, at tær er bundnar sum báturin í myrkrinum. Í bølamyrkri. Liggja í vindi og regni, fremmandar og kaldar millum allar hinar bátarnar, sum liggja tvungnir á rað og bíða, til teir vera tiknir út, sleptir leysir aftur á havinum eftir endaleysu náttunum, døgunum, tímunum, minuttunum, sekundunum, sum ongan enda tóktust at hava. Út har fuglurin letur. Út har sólin skínur sterkari enn nakra aðra staðni í allari verðini. Út har frælsi kennist millum fingrarnar, í munninum, á varrunum sum ein farri av salti og vætu. Út á villu víddirnar. Tær liggja á rað sum sletuhundar. Dovna millum hvønn annan, meðan longsulin eftir aftur at sleppa at renna eftir blonku kavaflátuni ósjónliga fær heita kroppin á teimum at rista aftanfyri feldin. Í eygunum sæst ótolni og rastloysi eftir at sleppa avstað, fúka framvið í hvøssum skotum: Ein skuggi, sum ger tey myrk. Av og á lyfta teir høvdið. Vísa tenn. Sleikja sær um kjaftin og snodda við høvdinum afturá. Snodda, lukta, hvønn veg, vindurin ber. Longsulin glitrar í eygunum á teimum sum lítlar, gløðandi eldkúlur, sum ikki hoyra hesari tíðini til, og keturnar, sum binda teir, tær ringja sum klokkur, tá tær skava yvir steinarnar. Ótolnir, ótamdir í tamda, tolna villskapninum. Teir strekkja labbarnar, og leggja teir yvir kross. Bíða. Endurtaka.
(SK)


text:
Niels Petersen
27.08.2016 - 21:35
Ítróttur > Ítróttur > Fótbóltur
Løgmanssteypafinalan í 2016 endaði við, at KÍ vann á Víkingi eftir brotsparkskapping. Eftir vanliga leiktíð og eftir eykatíð stóð á jøvnum 1-1, og í brotsparkskappingini endaði tað við, at KÍ vann 5-3. Seinasta Víkingaskotið varð ikki tikið, tí teir kundu hóast alt ikki heinta tey fimm skotini sum KÍ megnaði at seta í netið frá brotsparksblettinum. Sostatt er fýra ára sigursrøðin hjá Víkingi endað, og KÍ hava vunnið sína fyrstu steypafinalu síðan 1999. Hvør veit, kanska KÍ fær byrjað sína egnu sigursrøð við hesum sigrinum í kvøld.
KÍ fekk betru byrjanina í dystinum, og fingu rímuliga skjótt skapt eitt trýst á Víkingaverjuna. Kí megnaði eisini at fáa mál hesa løtuna, og tað var í 15. minutti, tá Páll Klettskarð skoraði. Men sum hálvleikurin leið, kom Víkingur betur við, og fekk javnað, tá umleið hálvur tími var spældur. Málið skeyt Andreas Lava Olsen.
Seinastu løtuna av hálvleikinum øktist KÍ trýstið á Víkingamálið aftur, men fleiri mál komu ikki undan steðginum. Í øðrum hálvleiki komu heldur ongi mál, og liðini høvdu sett leikferðina eitt sindur niður.
Bæði liðini fingu sínar møguleikar til at avgera dystin, men inn vildi bólturin ikki, og so skuldi finalan avgerast við brotspørkum. Og lagnunar speisemi vildi tað soleiðis, at tað bleiv Súni Olsen sum skoraði avgerandi málið, sum handaði KÍ sigurin á fyrrverandi liðfeløgum sínum úr Gøtu og Leirvík.
Brotsparkskapping endaði við at KÍ skoraði uppá øll síni, meðan óhepni Erling Jacobsen ivaleyst er sera keddur í kvøld. Hansara brotspark bleiv brent.
Portalurin ynskir KÍ tillukku við steypasigrinum.


text:
Sverri Egholm
27.03.2017 - 23:15
Ítróttur > Ítróttur > Fótbóltur
Tá Jóan Símun Edmundsson í dystinum móti Andorra leygardagin fekk gult kort fyri at filma, fekk hann samstundis eisini ein alboga frá Ildefons Lima beint í nøsina.
Sambært R7 á netinum er talan um, at landsliðsleikarin møguliga hevur brotið nøsina. Í løtuni er nøsin so mikið hovin, at læknin enn ikki hevur fingið staðfest, um hon er brotin ella ikki. Hetta verður greitt mikudagin.
Í øllum førum skal Jóan Símun undir skurð fyri at seta næsaveggin upp á pláss aftur. Men hetta verður ikki gjørt fyrr enn í summarsteðginum ella vetrarsteðginum, skrivar r7.fo.
Arbeitt verður við, at Jóan Símun fær eina masku at spæla við, tá OB síðst í vikuni spælir móti AC Horsens.
Mynd: Hans Erik Danielsen, FSF


text:
Árni Gregersen, ting.fo 25.08.2017 (10:27)
Samgongan flytir fokus frá at víkja frá tíðarfreist
Ongin ósemja er um at vit skulu byggja eitt havrannsóknarskip, men at tað skal enda við, at tingið víkir frá tíðarfreistini, lág ikki í kortunum.
Meðan orðaskitið um m málið var í gongd, var aftur meira orðaskifti um, hvat rannsóknarskipið skal gera, heldur enn at viðgera hví neyðugt nú er at víkja frá tíðarfreistini.
Samgonufólk royndu við spurningum til egnar røðarar at beina kjakið frá spurninginum um tíðarfreistina til kjak um sjálvt skipið.
Atkvøðugreiðslan uma t víkja frá tíðarfreistini verður eftir at 1.viðgerð av báðum tingmálunum, tað snýr seg um, er avgreidd.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tá umræður at skapa framburð og menning, er lítið at ivast í, at nýtt ferðasamband um Suðuroyarfjørð, Suðuroyartunnilin, er ein hin týdningarmesta íløgan fyri at skapa framburð og menning í Suðuroynni.
Tá Sandoyartunnilin er liðugur í 2022, er Suðuroyggin einasta stóra økið í landinum, sum ikki hevur fast samband til meginøkið. Øll verkætlanin kring Suðuroyartunnilin má tí verða projekterað og klár at seta ígongd í 2022, tá Sandoyartunnilin er liðugur. Tað vil siga, at bæði linjuføring, allar neyðugu kanningar av hvør linjuføring er best, og sjálvur fíggingarleisturin má verða púra greiður í góðari tíð áðrenn 2022. Sum framhald av Sandoyartunnlinum má sjálvsagt borast tunnil til Suðuroyar.
Kommunurnar í Suðuroynni eru samdar um, at Suðuroyartunnilin er ein alneyðug íløga í framtíðina í Suðuroynni og mæla Landinum til at seta gongd á verkætlanina beinanvegin.


text:
75 ár síðan Føroyar vórðu hersettar
Krígssavnið hevur henda bilin í varðveitslu, sum eitt minni
frá stríðsárunum
Í hesum døgum eru liðin 75 ár síðan bretar
settu hermenn í stórum tali á land í Føroyum, og víðgirdu seg kring
alt landið, at forða týskinum at fáa fótin fastan her eisini, eins
og í Noregi, Danmørk og í stórum parti av Evropa.
Í Vágum vóru einir tríggir bilar
fyri kríggið. Bretar komu við um leið 300 akførum, so veganetið
mátti betrast, og var eftir kríggið asfalterað, og tað besta í øllum
landinum. Bretar gjørdu okkum flogvøll, og hóast tað gingu 20 ár
áðrenn reglulig flogferðsla kom í lag, so hava vit nú megnað at bygt
upp nýmótans flogsamband við útheimin.
Hersetingin vardi í fimm ár, og
eftir hana var nógv øðrvísi í Føroyum. Gamla tíðin, 1920-1930 árini,
har fátæksligt var í flestu heimum, var nú farin.
Undir krígnum bar til at fáa
arbeiði, bæði á landi og sjógvi. Teir, sum sigldu við fiski til
bretska marknaðin, vunnu fitt av peningi; men henda sigling var
okkum eisini dýr, tá ið hugsað verður um allar teir sum fórust, og
eftir sótu nógvar einkjur við faðirleysum børnum. Eftir kríggið
nørdist fiskivinnan nógv, tó við misjøvnum fíggjarligum úrsliti.
Tey fimm stríðsárini høvdu so
stóran týdning, at sjálvt í tíðarrokningini í seinna helmingi av
seinastu øld varð tosað um tíðina "áðrenn kríggið og aftaná
kríggið".
Orð og mynd: Dánjal Poulsen


text:
19. november 2017
Myndir: Jan Sørensen
Sunnudagin spældu vit javnt í oddadystinum ímóti Neistanum.
Eftir vónbrótandi tapið hjá kvinnunum, skuldi mansliðið lyfta hugin í Hoyvík, tá ið oddaliðið Neistin kom á vitjan.
Vunnu vit, so vóru vit oddalið við einum stigi. Taptu vit, so vóru trý stig upp til Neistan, so hetta var ein veruligur oddadystur, har nógv stóð upp á spæl.
Seinasti dysturin ímóti Neistanum endaði 20-20 – hetta gjørdi ikki spenningin minni.
Enn einaferð fingu vit leikarar aftur frá skaða, nevnliga Niklas, ið hevði sitið úti nakrar vikur, og Pætur, ið ikki var við týskvøldið vegna sjúku.
Báðir hesir leikararnir byrjaðu eisini dystin, ið byrjaði javnt.
Eftir fýra minuttum gjørdist støðan 3-3 eftir at Ári hevði bjargað, men bólturin endaði tíverri kortini í málinum.
Hesa løtuna sóu vit eina greiða mynd av hvussu álopsspælið hjá Neistanum riggaði. Stórskjúttin hjá teimum, Rasmus Søby, stóð nevnliga fyri øllum trimum málunum, og tað var eisini hann, ið legði fyrsta trýstið í hvørjum álopið.
Hjá okkum var heldur dúvað á skjótálop, og flestu málini komu í aðru skjótálopsbylgjuni.
Rasmus helt fram, og skoraði til 3-4, og stutt eftir mistu vit bóltin so Neistin kundu leggja seg enn longur á odda. Men Ári framdi eina flotta bjarging, og stutt eftir varð mest eyðsýnti leikarin, Rasmus, útvístur.
Hetta førdi við sær at Ári javnaði í tómt mál eftir slakar níggju minuttir. Løtu seinni stórbjargaði hann aftur, so at Hilmar Leon kundi fara fram, har hann fleyg himmalhøgt og meddaði bóltin í hornið, so vit vóru á odda 5-4 og Neistin tóku time-out.
Ári helt seg heitan í steðginum, og bjargaði enn einum langskoti, men í hinum endanum var málverjin eisini vaknaður, og vit brendu. Í staðin fingu Neistin skorað eitt av mongum málum frá strikuni.
Liðini hildu fram at fylgjast, og hesa løtuna tøktist dysturin at standa millum fýra leikarar: Hilmar Leon og Ára hjá H71 ímóti Rasmus og málverjanum, Nicholas, hjá Neistanum.
Hetta eydnaðist so at siga líka væl hjá báðum pørtum, tí eftir fyrsta korterið var støðan 8-8 eftir at Vilhelm fekk sítt fyrsta mál við einum góðum hoppskoti.
Liðini hildu fram at fylgjast, tó við Neistanum í oddastøðuni, til nítjan minuttir vóru farnir. Vit fingu eina útvísing, Rasmus skoraði aftur, vit brendu í mótálopinum og Neistin komu á 9-11 eftir enn eitt strikumál.
Sonni tók time-out, men hetta gagnaði ikki stórvegis. Eftir steðgin gjørdu vit álopsfeil og støðan gjørdist 9-12. Vilhelm og Mark gjørdu sítt til at munurin ikki gjørdist størri, tá ið teir báðir skoraðu flott langskot.
Men Rasmus syrgdi fyri at munurin ikki minkaði. Alt tóktist at fara inn hjá honum, og tá hann skoraði til 10-13 tóktist tað eins og hann ikki kundi brenna, tá ið hann onkursvegna fekk bóltin inn, hóast Ári hevði lisið skotið.
Hetta var kanska orsøkin til at Jens varð skiftur inn stutt eftir, men heldur ikki hann fekk forðað fyri at strikan hjá Neistanum skoraði ein frían kjans – við uppleggi frá Rasmusi.
Neistin tevjaðu blóð, og løgdu seg longur á odda, tá ið vit fyrst brendu ein møguleika, og síðani mistu bóltin tvær ferðir á rað. Hetta gagnýtti Neistin so at støðan gjørdist 11-16 tá einir tveir minuttir vóru eftir av fyrra hálvleiki.
Stutt eftir fingu Neistin eina útvísing, og vit kundu spæla breitt, so at Pætur fekk lobbað bóltin í málið, áðrenn tað var okkara túrur at fáa útvísing, tá ið júst ein minuttur var eftir.
Tíbetur framdi Jens eina flotta bjarging móti høgra veinginum, so at vit høvdu møguleikan at minkað um munin við einum hálvum minutti eftir.
Hetta eydnaðist ikki, vit vórðu ov trýstir og brendu, so at hálvleiksstøðan var verandi 12-16.
Seinni hálvleikur mundi byrjað heilt galið, tá ið vit gjørdu álopsfeil, og Neistin sendi boltin í tómt mál, men fríkastið var tikið á skeivum stað, so at vit sloppu við skrekkinum. Ístaðin kundi Jens endiliga fáa fatur á einum langskotið frá Rasmusi, og Hilmar Leon kundi stríða seg til 13-16.
Langskotið hjá Rasmusi eydnaðist tó aftur í mótálopinum, áðrenn Vilhelm helt muninum niðri við einum flottum skotið, ið rakti í stongina og inn heilt niðri á gólvinum.
Hetta byrti eitt sindur av vón í hoyvíkingar, tí næstu løtuna sóu vit millum annað Jens stórbjarga tá ið strikan enn einaferð gjørdist frí, og løtu seinni enn einaferð tók eitt langskot frá Rasmusi. Hetta førdi við sær at munurin spakuliga minkaði niður í eitt mál – 16-17 – eftir at vit høvdu leikt í seks og ein hálvan minutt, og Neistin tóku time-out.
Jens gjørdi sum Ári í fyrra hálvleiki, helt seg heitan og tók enn eitt langskot frá Rasmusi. Tíverri brendu vit, og Neistin fingu enn eitt strikumál eftir átta minuttum.
Nú bragdaði tó aftur í álopinum. Vit stríddust væl fyri einum returi, og Mark og Leivur kundu gera støðuna til 18-18 eftir slakir tíggju minuttir vóru farnir.
Nú vóru vit veruliga inni aftur í dystinum, og høvdu vunnið hesar tíggju minuttirnar 6-2, men so fóru vit at brenna aftur móti Nicholas í Neistamálinum.
Hetta førdi við sær at tríggjar minuttir seinni var støðan 18-20 til Neistan, eftir enn einum strikumáli og langskotið frá Rasmusi. Sonni tók time-out.
Heldur ikki hesaferð gagnaði time-outið, tí at vit brendu ein frían kjans og Neistin skoraðu av strikuni, áðrenn vit aftur mistu bóltin og Rasmus kundi økja til 18-22 eftir at vit komu inn í seinasta korterið.
Nú sá dapurt út, men vit ressaðust aftur, hildu á at stríðast, og søktu hepni tá ið Leivur fangaði ein retur og skoraði.
Stutt eftir tók Jens aftur eitt skot, og Vilhelm skjeyt eitt langskot í mótálopinum. Nicholas hevði púrasta lisið skotið og stillaði seg so langt yvir í tættaru síðina, at bólturin raktu í hann, og sprakk yvir í hin endan av málinum, og støðan gjørdist 20-22.
Eftir enn eitt gott verjuavrik, kundi Hilmar Leon finta seg ígjøgnum til 21-22 samstundis sum hann fekk ein Neistamann útvístan, tá ið einir nítjan minuttir vóru farnir.
Hepni var við okkum hesa løtuna, tí Rasmus slapp aftur til skot, men hesuferð rakti hann ikki málið. Bólturin sprakk á stongina, og Hilmar Leon fór aftur ígjøgnum í skjótálopinum, so vit bráddliga vóru komnir aftur á javnt við fýra málum á rað, og klokkan vísti tjúgu minuttir og tretivu sekund.
Og tað kundi verið enn betur hesa løtuna. Vit fangaðu eitt innspæl, og Leivur mátti síggja málverjan stórbjarga ímóti sær. Í næsta álopinum fangaðu vit hann mín sann aftur, men vóru óneyvir við einum innspæli, ið gjørdist verri av at vit í skjótálopinum vardu ov ógvusliga, so ein maður mátti út í tveir minuttir.
Men vit høvdu kvikar hendur hesa løtuna. Fyrst fangaðu vit aftur bóltin í verjustøðu, og í mótálopinum fangaði Pætur ein returbólt, í stórum stríði við ein Neistamann, hóast Neistin als ikki vóru samdir í at vit átti bóltin.
Men tað gjørdu vit, og Mark setti eitt undirhondsskot í netið til 23-22, og vit vóru frammanfyri fyri fyrstu ferð síðani støðuna 6-5 – og hetta var enntá í undirtalsstøðu.
Hoyvíkingarnir í høllini fegnaðust stórliga um hetta, og nú avgerðin nærkaðist, hoyrdist veruliga hvussu mong vóru komin at stuðla.
Men gleðin var stokkut. Vit vóru ov seinir at skifta út, og Neistin sentraðu bóltin í tómt mál, so tað aftur stóð á jøvnum við fimm minuttum eftir at leika.
Mark hevði tó ikki gjørt seg lidnan, og skoraði eitt av hansara knøppu rennuskotum tá ið tríggir og ein góður hálvur minuttur vóru eftir at leika. Neistin tóku time-out.
Ein sera góð løta hjá okkum var av, har vit høvdu fangað nógv innspøl til strikuna, og forða fyri at Rasmus var komin nóg nær at skjóta. Hetta høvdu Rúni og Leivur í okkara vinstru síðu syrgt væl fyri.
Eftir time-outið var ein nýggj ætlan tó løgd. Hilmar Leon manglaði í álopinum, tá ið Rúni var inni, og tí var avgjørt at skifta hesar báðar aftur, men við Hilmar Leoni í mansverju av Rasmusi.
Hetta gav pláss hjá Neistanum at spæla breitt, og vinstri vongurin skoraði eitt av sínum fimm málum til 24-24. Hann var sera tryggur í dag.
Men vit høvdu fingið Hilmar Leon inn aftur. Og hann valdi at leypa himmalhøgt, væl uttanfyri tríggjarmeturin, og senda eina kanónkúlu í netið til 25-24, tá ið góðir tveir minuttir vóru eftir.
Men Neistin javnaðu aftur eftir lítlari løtu, hesuferð var tað eitt gott langskot frá Torkili Hentze, ið Jens einki fekk gjørt við.
Vit høvdu tó avgerðarmøguleikarnar. Men tað eydnaðist okkum ikki at spæla okkum til nakran møguleika. Hondin hjá dómaranum kom upp, og júst sum Mark hevði hug at skjóta úr einari trýstari støðu, legði Sonni grøna kortið á dómaraborðið. Tað var tá júst ein minuttur eftir at leika.
Hetta týdningarmesta álopið í dystinum skuldi avráðast, og síðumaðurin hjá mær segði at hann væntaði ein flúgvara. Men antin sóu leikarnir ikki møguleikan fyri hesum, ella var ætlanin bert at spæla Hilmar Leon upp í ein kross yvir í høgru síðu.
Tí hetta var tað, ið hendi. Men Hilmar Leon gjørdist heldur trýstur, og skotið var ikki nóg neyvt.
Í staðin sótu Neistin nú við trumfinum, og tá eini tíggju sekund vóru eftir leyp Tróndur Kragesteen upp og skjeyt eitt lúmskt skot í netið, og dysturin tóktist taptur.
Men nøkur sekund vóru enn eftir, og Vilhelm vildi og tordi at taka ábyrgd. Hann spældi aftur og fram niðan á Neistahálvuna, har hann tók trý lang fet inn eftir miðuni, og skjeyt hann í málið til stóra frøi fyri okkum hoyvíkingar.
Tvey sekund seinni var dysturin av, og javnleikurin 26-26 var veruleiki.
Neistamenn iðraðu seg helst mest um mista stigið, eftir teir í tveimum førum vóru á odda við fýra málum. Júst soleiðis kendist tað eisini hjá okkum í fyrsta dystinum móti Neistanum á Hálsi.
Tað er sjón fyri søgn, at hetta eru tvey jøvn lið, við sterkum verjum, góðum gjøgnumbrotsleikarum og tveimum veruligum stórskjúttum í Hilmar Leoni og Rasmusi Søby.
Harumframt vóru tað trý sera góð málverjuavrik, frá Ára og Jens hjá okkum, saman við Nicholas hjá teimum.
Dysturin kundi verið nógv málríkari um hesir ikki spældu so væl, tí at leikferðin var høg – serliga í fyrra hálvleiki.
Har skulu bæði liðini eisini hava rós fyri at tey vóru røsk at renna aftur, tí har komu ikki heilt so nógv mál í fyrstu bylgjuni, sum tað hevur gjørt onkran annan dyst.
Soleiðis sum kappingin er liðin fyrstu mánaðarnar, er nógv, ið bendir á, at bæði H71 og Neistin fara at stríðast um finaluplássini. Tó við tí fyrivarni, at hópar ofta broytist eftir jól, men í løtuni er tað uppiborið at hesi bæði liðini liggja á fremstu plássunum. Eins og tað er uppiborið at tað eru Neistin, ið hava munin í løtuni.
Men vit hava ikki toppað enn. Har er heilt vist nógv, ið kann arbeiðast við til hvønn dyst, so at liðið gerst sterkari fyri hvørja viku. Gamaní kunnu dystir, sum tann í Vestmanna, koma fyri viðhvørt, og vit fara neyvan ósigraðir ígjøgnum næstu umførini.
Men vit hava evnini at vinna á øllum – serliga við góðum stuðli frá fjepparunum í høllini.
Tí hevði verið gott, um fólk kundu komið til Kollafjarðar, at koyrt á maskinuna, um júst tíggju dagar, mikukvøldið 20. november klokkan 20.
Kollfirðingar hava reist seg aftur, og mangt bendir á enn ein truplan dyst hjá okkum, so tað er umráðandi at vit herja á og stríðast tað vit kunnu.
28. mai
23. apríl
23. apríl
22. apríl
21. apríl
19. apríl
18. apríl
18. apríl
15. apríl
Hondbóltsfelagið H71
Hoyvíkshøllin
Postsmoga 1067
FO-188 Hoyvík


text:
St Kilda
St Kilda (skotskt gæliskt: Hiort) er ein avtoftaður oyggjabólkur 64 km vestanfyri North Uist í Ytru Hebridunum og 423 km suður úr Føroyum. Fýra størri oyggjar eru Hirta, Dùn, Soay og Boreray. Oyggjabólkurin, ið hevur hægstu fuglabjørg í Stórabretlandi, hoyrir umsitingarliga undir Comhairle nan Eilean Siar.
Upprunin til navnið St. Kilda er ókendur.
Innihaldsyvirlit
Fólk og mentan[rætta | rætta wikitekst]
Fólk hava búð á St Kilda, á oynni Hirta, í minst tvey túsund ár, men neyvan hava meir enn eini 180 fólk búð har í senn, og eftir 1851 ikki meir enn eini 100. Talumálið var ein serstøk dialekt av skotskt-gæliskum, við nógvum norrønum lániorðum, eins og nógv staðarnøvn hava norrønan uppruna. Fuglaveiða var ein týðandi partur av lívinum og fuglur var meginkosturin á St. Kilda. Fólkið á St. Kilda livdi eftir Móselóg og Gamla Testamenti. Í 1926 komu kirkjufólk og trúboðarar úr Bretlandi at boða umvending. Hetta ørkymlaði íbúgvarnar ið søgdu seg vera kristnaðar langt áðrenn meginlandið Skotland, helst vóru írskir munkar á St. Kilda longu í 6 øld.
Fyrstu ferð St. Kilda verður nevnd í skriftligum keldum var seint í miðøld. Við fyrra veraldarbardaga og øktari turismu kom sjúka til St. Kilda og nógv fólk doyði. Eftir kríggið fluttu nógv ungfólk vekk, fólkatalið minkaði frá 73 í 1920 til einans 37 í 1928. Í 1930 vórðu tey seinastu fólkini flutt av oynni.
Í dag eru ongin fastbúgvandi fólk eftir, bara fólk í bretska herinum og granskarar halda til í oyggjunum í styttri og longri tíðarskeið.
Djóra og Plantulív[rætta | rætta wikitekst]
Allur oyggjabólkurin er nú ogn hjá National Trust for Scotland og í 1986 gjørdist hann tað fyrsta UNESCO World Heritage Site í Skotlandi.
Tvey villini sløg eru serlig fyri St. Kilda, mortítlingur (músabróður) Troglodytes troglodytes hirtensis, ið er eitt undirslag av mortítlingi, og eitt undirslag av hagamús, kend sum St. Kilda hagamúsin Apodemus sylvaticus hirtensis. Triðja serstaka undirslagið á St. Kilda var heimamúsin Mus musculus muralis sum doyði út stutt eftir at fólkið var rýmt í 1930. St. Kilda heimamúsin var nærmast í slekt við heimamúsina í Mykinesi í Føroyum Mus musculus mykinessiensis, og var møguliga forfaðirin til músina í Mykinesi.
Fuglalívið er ríkt. Størsta súlubølið í verðini finst á St. Kilda og telur eini 30.000 pør, uml. 24% av samlaða stovninum av súlu. 49.000 drunnhvítapør, uml. 90% av europeiska stovninum; 136.000 lundapør, uml. 30% av bretska stovninum, og 67.000 havhestapør, uml. 13% av bretska stovninum. Á Dùn finst størsti havhestastovnurin í Bretlandi. Havhestur átti fyrst á St. Kilda í Bretlandi, áðrenn 1828. Seinasti gorfuglurin ið varð sæddur í Bretlandi, varð dripin á Stac an Armin í juli 1840.
Vegna fjarleikan til meginlandið, er náttúrumargfeldnið avmarkað. Einans 58 sløg av firvaldum finnast á oyggjunum, samanborið við 367 sløg í Ytru Hebridunum annars. Plantuvøksturin er nógv ávirkaður av saltráki í luftini, nógvum vindi og súrum mógvi. Ongi trø vaksa yvirhøvur, men 130 ymisk blómandi plantusløg finnast, 162 soppasløg og 160 mosasløg. Fleiri av teim 194 skónsløgunum eru sjáldsom. Tarin ið veksur á grunnunum húsar einum margfeldni av sjáldsomum sjósmákyktum.
Seyður[rætta | rætta wikitekst]
Seyðurin á St. Kilda er serstakur, nevndur Soay Sheep; hetta er seyður ið var útilagstur á oynni Soay. Seyðurin av Soay er meinlíkur Dímunarseyðinum í Føroyum, ið nú er útdeyður.
Leinki úteftir[rætta | rætta wikitekst]
- abandonedcommunities.co.uk
- St Kilda - National Trust for Skottland.
Keldur[rætta | rætta wikitekst]
- Hendan greinin byggir á ensku wikipedia útgávuna http://en.wikipedia.org/wiki/St_Kilda,_Scotland frá 4 desember 2011.


text:
Mentanarvirðisløn Landsins
Mentanarvirðisløn Landsins hevur verið latin siðani 1998. Talan er um tvær høvuðsvirðislønir, sum verða latnar hvørt ár, tó eru nøkur undantøk, har virðislønir ikki eru latnar. Mentanarvirðisløn landsins er á 150 000 krónur, heiðursgáva landsins er á 75 000 krónur. Av og á verður ein triðja virðisløn latin, hon kann vera til ungt listafólk ella til onkran annan serligan bólk av listarfólki og er á 50 000 kr.
Sømdargáva landsins er í løtuni 20 000 kr. sum verða latnar mentafólki soleiðis at tey fáa upphæddina útgoldnað einaferð um árið restina av lívinum. Virðislønin verður latin sambært § 7 í KUNNGERÐ NR. 90 FRÁ 28. OKTOBER 2008 UM STUÐUL TIL MENTAN OG LIST, har tað stendur soleiðis:
Landsstýrismaðurin veitir eftir tilmæli frá nevndini lívslanga heiðursgávu, nevnd sømdargáva, til navngivið listafólk, so leingi viðkomandi er á lívi.
Stk. 2. Til tess at fáa sømdargávu skal listafólkið hava útinnt listarligt avrik, ið verður mett at hava týdning fyri samtíð og framtíð. Stk. 3. So hvørt listafólk fer úr skipanini, skal støða takast til, um annað listafólk eigur at fáa lívlanga sømdargávu.
Mentanarvirðisløn landsins verður givin sambært grein 8 í áðurnevndu lóg, greinin ljóðar soleiðis:
§ 8. Landsstýrismaðurin veitir eftir tilmæli frá nevndini heiðursgávu, nevnd Mentanarvirðisløn Landsins, at heiðra føroyskt mentafólk sum tøkk fyri útinnt listarligt avrik.
Stk. 2. Bert listarlig eyðkenni kunnu galda sum metingarstøði fyri arbeiðið hjá nevndini. Til tess at kunna fáa Mentanarvirðisløn Landsins skal virðislønarevnið hava skapað listaverk á høgum støði. [1]
Heiðursgáva landsins verður latin sambært grein í Kunngerð um stuðul til mentan og list:
§ 9. Landsstýrismaðurin veitir eftir tilmæli frá nevndini heiðursgávu, nevnd Heiðursgáva Landsins.
Stk. 2. Til tess at fáa Heiðursgávu Landsins skal virðislønarevnið hava virkað til frama fyri mentanarlig virði, sum hava týdning fyri føroyska mentan, list og mentanararv.
Stk. 3. Aðrar heiðursgávur kunnu eftir landsstýrismansins egnu avgerð latast listafólki, mentafólki ella felagsskapi.
Hesar heiðurslønirnar verða givnar uttan umsókn, sum ein viðurkenning av føroyskum listafólki.
Innihaldsyvirlit
- 1 Móttakarar av Mentanarvirðislønum landsins
- 2 Nevndin fyri Mentanargrunnin
- 3 Keldur
- 4 Slóðir úteftir
Móttakarar av Mentanarvirðislønum landsins[rætta | rætta wikitekst]
Mentanarvirðisløn landsins[rætta | rætta wikitekst]
Mentanarvirðisløn landsins er á 150.000 kr. Hesi listafólk/mentafólk hava higartil fingið Mentanarvirðisløn landsins:
- 2017 – Barbara í Gongini[2]
- 2016 - Rúni Brattaberg[3]
- 2015 - Annika Hoydal
- 2014 - Tórbjørn Olsen[4]
- 2013 - Tróndur Patursson[5]
- 2012 - Tóroddur Poulsen[6]
- 2011 - Jóanes Nielsen[7]
- 2010 - Sunleif Rasmussen[8]
- 2009 - Kári Leivsson (Kári P.)
- 2008 - Ebba Hentze
- 2006 - Zacharias Heinesen
- 2005 - Tita Vinther
- 2004 - Ongin virðisløn latin
- 2003 - Hanus Kamban
- 2002 - Gunnar Hoydal
- 2001 - Eyðun Johannessen
- 2000 - Ingálvur av Reyni
- 1999 - Jens Pauli Heinesen
- 1998 - Regin Dahl
Heiðursgáva landsins[rætta | rætta wikitekst]
Heiðursgáva landsins er 75.000 kr.
- 2017 – Frits Johannesen[9]
- 2016 – Steinprent[10]
- 2015 – Jákup Pauli Gregoriussen, arkitektur[11]
- 2014 - Tey av Kamarinum[12]
- 2013 - Árni Dahl[13]
- 2012 - Marianne Clausen
- 2011 - Kristian Blak
- 2010 - Jonhard Mikkelsen
- 2009 - Laura Joensen[14]
- 2008 - Martin Tórgarð[15]
- 2007 - eingin heiðursgáva latin
- 2006 - Jógvan Isaksen
- 2005 - Emil Juul Thomsen[16]
- 2004 - eingin heiðursgáva latin
- 2003 - Ólavur Hátún
- 2002 - Axel Tórgarð
- 2001 - Fuglafjarðar Sjónleikarafelag
Aðrar heiðurslønir frá Mentamálaráðnum[rætta | rætta wikitekst]
Virðisløn til ungt listafólk[rætta | rætta wikitekst]
Virðislønin til ungt listafólk er 50.000 kr.
- 2017 – Konni Kass, songkvinna og sangskrivari.[17]
- 2016 - Anna Malan Jógvansdóttir, rithøvundur[18]
- 2015 - Andrias Høgenni, Filmsleikstjóri[19]
- 2014 - Mathias Kapnas[20]
- 2013 - Trygvi Danielsen[21]
- 2012 - Silja Strøm[22]
- 2011 - Sakaris Stórá
Sømdargáva landsins[rætta | rætta wikitekst]
Sømdargáva landsins er ein árlig upphædd á 20.000 kr., sum verður latin restina av lívinum
- 2015 - Alexandur Kristiansen
- 2014 - Oddvør Johansen[23]
- 2014 - Katrin Ottarsdóttir
- 2012 - Ebba Hentze
- 2012 - Hanus G. Johansen
- 2012 - Guðrið Poulsen
Fyrr hava hesi fingið sømdargávu landsins (árið er óvist, Bjørn Kalsø nevndi tey, tá ið hann handaði sømdargávurnar fyri 2014):
Málrøktarvirðisløn Landsins[rætta | rætta wikitekst]
2010: Jóhan Hendrik Winther Poulsen
Serstøk virðisløn[rætta | rætta wikitekst]
- 2006: Jón Hilmar Magnússon
- 2001: Ebba Hentze
Nevndin fyri Mentanargrunnin[rætta | rætta wikitekst]
Í januar 2013 setti landstýrismaðurin í mentamálum, Bjørn Kalsø nýggja nevnd fyri Mentanargrunn Landsins.
- Jóanna Djurhuus, deildarstjóri, cand.jur., forkvinna
- Sámal Matras Kristiansen, studentaskúlalærari, næstformaður
- Steintór Rasmussen, lærari og tónleikari
- Inger Smærup Sørensen, sjálvstøðugur listfrøðingur og
- Edvard Nyholm Debess, sjálvstøðugur tónleikari
Jóanna, Sámal og Steintór eru tilnevnd av landsstýrismanninum Inger og Edvard eru eru tilnevnd eftir tilmæli frá LISA.
Varalimir[rætta | rætta wikitekst]
Tilnevnd av landsstýrismanninum eru:
- Andrea Heindriksdóttir, tónleikari (fyri forkv.)
- Palle Julsgart, listamaður (fyri næstform.)
- Dávur Winther, mentanarleiðari.
Tilnevnd eftir tilmæli frá LISA eru
- Oggi Lamhauge, savnslærari og listamaður
- Hans Tórgarð, sjónleikari.
Skeiðið hjá nevndini í Mentanargrunni Landsins er frá 1.januar í ár til 31.12.2016.
Keldur[rætta | rætta wikitekst]
- ↑ Logir.fo KUNNGERÐ NR. 90 FRÁ 28. OKTOBER 2008 UM STUÐUL TIL MENTAN OG LIST
- ↑ Rana, Danjal av (24. januar 2018). "Barbara fekk virðislønina". in.fo. http://www.in.fo/news-detail/barbara-fekk-virdisloenina/. Heintað 25. januar 2018.
- ↑ Klakstein, Eyðun (25. januar 2017). "Vágbingur varð heiðraður á Tvøroyri". in.fo. http://www.in.fo/news-detail/vagbingur-vard-heidradur-a-tvoeroyri/. Heintað 25. januar 2017.
- ↑ in.fo - Sterk og kensluborðin strok
- ↑ in.fo, Tróndur fekk mentunarvirðislønina
- ↑ MMR.fo HESI FINGU VIRÐISLØN LANDSINS
- ↑ Vencil.wordpress.com, Virðislønir landsins
- ↑ Snar.fo, Mentanarvirðisløn Landsins og Heiðursgáva Landsins 2010
- ↑ Rana, Danjal av (24. januar 2018). "Frits fekk heiðursgávuna". In.fo. http://www.in.fo/news-detail/frits-fekk-heidursgavuna/. Heintað 25. januar 2018.
- ↑ Klakstein, Eyðun (25. junauar 2016). "Steinprent fekk heiðursgávu landsins". in.fo. http://www.in.fo/news-detail/steinprent-fekk-heidursgavu-landsins/. Heintað 25. januar 2017.
- ↑ in.fo - J. P. Gregoriussen fekk Heiðursgávu Landsins, Eirikur Lindenskov 15.01.2016
- ↑ in.fo - Tey av Kamaranum fáa heiðursgávu, skrivað hevur Áki Bertholdsen, hin 16. januar 2015
- ↑ in.fo, Heiðursgávan latin Árna Dahl
- ↑ MMR.fo, Mentanarvirðisløn Landsins og Heiðursgáva Landsins 2009
- ↑ MMR.fo, Røða hjá Helenu Dam á Neystabø, landsstýriskvinnu
- ↑ MMR.fo, Mentanarvirðisløn Landsins og Heiðursgáva Landsins, 4. januar 2006
- ↑ Rana, Danjal av (24. januar 2018). "Konni Kass fekk fyrstu virðislønina". In.fo. http://www.in.fo/news-detail/konni-kass-fekk-50000-kronur/. Heintað 25. januar 2018.
- ↑ Klakstein, Eyðun (25. januar 2017). "Ung listakvinna úr Nólsoy heiðrað". in.fo. http://www.in.fo/news-detail/ung-listakvinna-ur-nolsoy-heidrad/. Heintað 25. januar 2017.
- ↑ in.fo - Andreas Høgenni virðisløn til ungt listafólk, Eirikur Lindenskov 15.01.2016
- ↑ Dugir at leggja løg og sløg væl til rættis, skrivað hevur Eyðun Klakstein, hin 16. januar 2015
- ↑ in.fo, Trygvi Danielsen ársins unga listafólk
- ↑ Aktuelt.fo Heiðurin gevur sjálvsálit
- ↑ in.fo - Oddvør og Katrin heiðraðar
- Portal.fo, Kári P fekk Mentanarvirðisløn Landsins
- Portal.fo, Ebba Hentze fekk Mentanarvirðislønina.
- MMR.fo, Mentanarvirðisløn Landsins og Heiðursgáva Landsins 2006.
- BFL.fo, Mentanarvirðisløn landsins.


text:
Orð: Sigmund Poulsen
Lag: Jóhannus á Rógvu Joensen
1. Tú bar mær tað sól
sum í skýggjum var goymd
tú bar mær boð um sjálvt lívið
tú rætti mær stjørnur og mána í hond
tú bar meg heim gjøgnum dreymanna lond
tú vakti mítt hjarta til lívið.
2. Eg syngi tær alt sum eg syngja tær kann
eg syngi tær um sjálvt lívið
eg syngi tær stjørnur og mána í hond
eg syngi teg inn í dreymanna lond
eg syngi ein sang um sjálvt lívið.
3. Tú bar mær tað sól
sum í skýggjum var goymd
eg syngi tær um sjálvt lívið
tú rætti mær stjørnur og mána í hond
eg syngi teg inn í dreymanna lond
tú vakti mítt hjarta til lívið.


text:
04. Jul 2018
Aðalfundurin 2018 hjá Borðtennissambandi Føroya var í ÍSF-húsinum í Gundadali leygardagin 30. juni. Á skrá sambært viðtøkum sambandsins vóru ásfrágreiðing, framløga av roknskapi, val av nevndum, innkomin mál og ymiskt. Andras Nolsøe, formaður, legði fram ársfrágreiðing um eitt hendingarríkt ár, og hann...
14. Jun 2018
Aðalfundur í Borðtennissambandinum verður leygardagin 30. juni kl. 12.30 í ÍSF-húsinum.Skrá sambært lógum sambandsins. ...
28. Mai 2018
Aðalfundurin í Borðtennissambandi Føroya, ið varð lýstur at vera 1. juni, er útsettur í óásetta tíð.Enn er ikki greitt, nær aðalfundurin verður, men hann verður kunngjørdur her á síðuni. ...
20. Mai 2018
Seinasti kappingardagurin í Arctic Open í Nuuk hevur verið í dag, og her sluppu teir seks føroysku spælararnir at royna seg sjálvar. Á skránni var nevniliga einmansleikur – bæði hjá kvinnum og monnum....
19. Mai 2018
Í kvøld hevur tvímansleikur, bæði hjá kvinnum og monnum, verið á skránni í Nuuk, har Grønland hetta vikuskiftið er vertur fyri Arctic Open. Av tí at tað er ólíkatal av føroyskum leikarum –...
19. Mai 2018
Blandaði tvímansleikurin í Arctic Open er nú av, og tað var føroysk luttøka allan vegin í finaluna. Tað vóru nevniliga báðir føroyameistararnir í einmansleiki, Fróði Fríðason Jensen og Henrietta Nielsen, ið myndaðu stinna parið, sum spældi seg í finaluna. Í finaluni spældu tey bæði...
19. Mai 2018
Føroysku mans- og kvinnulandsliðini í borðtennis eru í hesum døgum í grønlendska høvuðsstaðnum, Nuuk, har tey luttaka í Arctic Open. Hetta er ein árliga afturvendandi kapping ímillum Føroyar, Ísland og Grønland. ...
17. Mai 2018
Við hesum verður lýst til aðalfundar í Borðtennissambandi Føroya 1. juni.Skrá smbrt. lógum sambandsins.Tíð og staður kemur seinni.1. Val av orðstýrara. 2. ...


text:
Barbara Holm 11.01.2018 (14:19)
Kristin Michelsen vent sær til løgmann um støðuna
Kringvarpið skrivar í dag, at sum skilst hevur Kristin Michelsen, borgarstjóri á Tvøroyri, vent sær til løgmann um støðuna á Tvøroyri. Tí tað var stutt undan jólum, at ein nýggjur meiriluti skipaði seg í býráðnum á Tvøroyri, sum setti Kristin Michelsen í minniluta. Men nýggi meiriluti er ikki meira skipaður enn so, tí enn eru nevndirnar ikki valdar av nýggjum, sum meirilutin annars ætlar sær.
Nýggi meirilutin ætlaði sær at skipa nevndirnar av nýggjum á seinasta býráðsfundinum av árinum í fjør, men hetta vildi borgarstjórin ikki. Kristin Michelsen segði orsøkina vera, at tað ikki er siðvenja at viðgera stórmál á ársins seinasta fundi og somuleiðis, at tað hevði givið fyrisitingini eyka arbeiði um høgtíðina.
Síðani skuldi tað takast upp á fyrsta býráðsfundi á árinum, sum varð settur til 8. januar. Men 8. januar kom og fór uttan nakran fund, tí Kristin Michelsen útsetti fundin uttan nakra grundgeving. Kringvarpið skrivar í dag á heimasíðuni, at meirilutin í býráðnum á Tvøroyri fyrrapartin sendi borgarstjóranum og kommunustjóranum eina áminning um eykabýráðsfundin, sum meirilutin bað um mánadagin.
Kringvarpið skrivar eisini, at sum skilst hevur Kristin Michelsen vent sær til løgmann um støðuna á Tvøroyri. Í gjár sendi minnilutin á Tvøroyri við Kristin Michelsen á odda eitt lesarabræv um, at Javnaðarflokkurin á Tvøroyri ikki vildi samstarva, hóast tey høvdu fingið ríkiligan møguleika at fáa ávirkan. Kristin Michelsen er valdur fyri Javnaðarflokkin á Løgtingi, men er ikki valdur fyri løgmansflokkin í býráðið.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Oahu
Oahu (á hawaiianskum Oʻahu) er ein kyrrahavsoyggj. Oʻahu er við sínum umleið 1,545 km2 triðstørsta oyggj í Hawai'i, og her búgva umleið 953 túsund fólk. Størsi býurin og eisini høvuðsstaður í Hawai'i er Honolulu. Hægsta punktið á oynni er Mount Kaʻala 1220 m. Fólkatættleikin her er væl oman fyri miðalfólkatalið í Hawai'i. Fólkatættleikin er 631,7 persónar fyri ferkilometurin, og tað er nógv í amerikanskum høpi. Fólkatættleikin í Hawai’i er í miðal 82,6 fólk fyri hvønn km2 og í USA 34,2/km2. Á Oʻahu er nógv fólk av japanskum uppruna.
Havið kring Oʻahu er fult av lívi og heimstaður hjá til dømis hvalum, delfinum og stórum havskjaldbøkum, ið til tíðir kunnu síggjast frá landi.


text:
- Tíðindi, mentan og ítróttur
Tórshavnar Kommuna skal ikki hava løgdeild
Tórshavnar Kommuna skal ikki longur hava eina sjálvstøðuga løgdeild. Í staðin er løgdeildin løgd beinleiðis undir stjórnarskrivstovuna.
Bjørgfríð Ludvig, kommunustjóri, váttar, at kommunan hevur gjørt eina fráfaringaravtalu við leiðaran á løgdeildini, Janus Isfeldt, sum gevst í starvinum. Janus Isfeldt fær løn í níggju mánaðir, umframt uppsparda frítíð, nú hann er sagdur úr starvi.
Endamálið við bygnaðarbroytingini er, sambært Bjørgfríð Ludvig, at skipa arbeiðið í miðfyrisitingini betri enn higartil, soleiðis at lættari verður at samstarva.


text:
Spania gjørdist í kvøld evropameistari á fyrsta sinni, tá teir vunnu finaludystin á Svøríki. Spania vann heili 29-23.
Svøríki hevur annars vunnið EM í hondbólti hjá monnum flest ferðir, síðan EM-kappingin byrjaði í 1994. Svørvíki hevur vunnið EM fýra ferðir, Frankland tríggjar ferðir, Dankmark og Týskland tvær ferðir hvør og Rusland og Spania hava vunið EM eina ferð.
Her er yvirlitið:
2018: Spania
2016: Týskland
2014: Frankaríki
2012: Danmark
2010: Frankaríki
2008: Danmark
2006: Frankaríki
2004: Týskland
2002: Svøríki
2000: Svøríki
1998: Svøríki
1996: Russland
1994: Svøríki


text:
Ein bjarnatænasta, Kaj Leo Holm Johannesen!
Soleiðis meti eg vælvildina hjá Kaj Leo Holm Johannesen, tá hann viðger og umrøður pensionistarnar og ætlar hesum bólki eina nógv størri mánaðarliga veiting.
Og hvør politikkari vil ikki tað?
Tó tykist tað mær sum tá La Fontaines fortelur um bjørnina, ið ætlar at reka burtur fluguna av andlitinum á meistara sínum, men ístaðin ger av við hann.
Í hesum føri, at KHJ í vælvild síni fer ov lætt um og sindrar grundleggjandi vælferð og ‘samanhangskreftir í vælferðarkonseptinum’, tá tað ikki verður nevnt um hvussu henda vælvild skal fíggjast.
Ikki heldur, at talið á skattgjaldara mótvegis pensionisti, minkar frá fimm nidur í trý, komandi fimtan árini.
Og at man ikki tekur rætta kjakið, sum botnar í eini størri fíggjarligari og demografiskari avbjóðing og loysn, heldur enn eftir KHJ’sa roknistykki , sum kemur at krevja so nógvan penging til almennar veitingar, at eingin heildarloysn verður og helst ikki nóg mikið til neyðugu kjarnuvælferðina – so sum røktarheim og sjúkrahús.
--
Útgangsstøðið, vid hesari skipan við pensión, var at bøta um arbeiðsloysið millum yngri fólk, og soleiðis gjalda fyri at fáa eldri fólk av arbeiðsmarknaðinum. Hetta var tankin tá – og er hetta so langt síðani, at fólk hava gloymt hvussu var og nú hugsa um pensión sum vunnin rættindi og sum ein sjálvsagdan rætt – og partvís alt gott um tað.
Tað sum síðani eisini hendi var, at fakfeløg, arbeiðspláss og fólk sjálvi tóku seg saman og spardu upp til egna pensión/eftirløn, bæði gjøgnum donsk og føroysk eftirlønarfeløg.
Hesin bólkur er í dag rættuliga stórur – og fyri fleiri av okkum eru uppsparingarnar so góðar, at ivaleyst er til dagin og vegin á ellisárum.
Og tí haldi eg, at tíðin er komin at kalla ein spaka fyri ein spaka og spyrja, um vit við góðum eftirlønarviðurskiftum ikki eiga at megna ellisárini sjálvi.
Og at hini, við minni ella lítlari eftirlønaruppsparing, fáa eina góða pensión frá tí almenna.
At gjalda øllum, sum nú, førir við sær, at fleiri fáa, ið frammanundan hava ov mikið, og at alt ov lítið verður til teirra, ið veruliga hava veitingina fyri neyðini.
“Jamen, skulu vit, sum hava stríðst við at goldið okkara egnu eftirløn, so straffast og einki fáa frá tí almenna?” verður ofta spurt.
Persónliga haldi eg ikki, at fólk hava strídst so nógv vi við at spart upp til sín sjálvs, men verið priviligerað við góðum starvi, góðum fakfelagsskipanum, góðari løn og eftirløn v.m., ella sum oftast, verið á røttum staði til røttu tíðina, hvat arbeiðslívi viðvíkur.
Sjálvandi er altíð vandamikið at generalisera, men sum heild haldi eg myndina vera soleiðis.
Haldi vit fegin kunna unna teimum, ið ikki hava nøktandi eftirlønarviðurskifti og sum ov seint komu í almenna skipan við kravdum eftirlønarinngjaldi, alt tað besta og góðar almennar sømdir.
Við vón um hugburdsbroyting og burðardyggar og skynsamar loysnir – sum hanga saman fíggjarliga og eru til gagns fyri fjøldina.
Bergun Kass
býráðslimur


text:
Fjølmiðlaráðgevin hjá Fiskimannafelagnum og tinglimur hjá Tjóðveldi Ingolf S. Olsen biður í miðlunum okkum í reka fiskivinnu ikki óttast, men skilur hann ikki lagnustundina hjá fiskimonnunum og reiðarunum.
Tað eru tíður í lívinum har neyðugt er at viðganga, at tað eins leiðari og hansara umsiting og samgongan hava gjørt er eitt makkverk, ið ikki hoyrir heima í lóggevandi tinginum í okkara landi.
Í uppskotinum til nýggja Fiskivinnuskipan eru so nógvir ósvaraðir spurningar og ivamál, og ikki minst viðurskiftir, í heilt víst fara at gera tað enn truplari hjá teimum í dag hava lægst lønsemið og lægst hýru til manning og mennan af framhaldnadi rakstri.
Vit kunnu staðfesta at vinnan var hildin uttanfyri alla tilgongd, tá arbeiði við fiskivinnunýskipanini byrjaði. Eftir hetta hava bæði høgur og lágur, lærdur og ólærdur sáðblað Fyskivinnunýskipanar uppskotið niður. Teoretiska fundamenti undir uppskotinum er ikki eksisterandi. Hetta er lummaull og fleiri professarar runt um í heimunum hava kolldømt uppusølupartin o.a. . Tað er flovisligt at fólk kunnu bera tílíkt inn í okkara løgting. Tíð tænir tað ongum endamálið her at viðgera tað nærri.
Hendan sokallaða nýskipan er ein háðan móti øllum fakfeløgum innan fiskivinnuna og vinnufeløgum í hesum landi. Tit tosa um at fleiri nýggj vinnulívsfólk skulu inn í vinnuna, tit skilja als ikki, at tað er ómøguligt hjá privatpersónum at koma inn í eina vinnu uttan 10 tals milliónir – um talan er um flak- ella uppisjóðarvinnuna. Og áhugin at koma inn í heimaflotan er ikki eksisterandi.
Meðan tit tosa, so kann eg vísa á, at bara inna línuvinnuna hevur førdi politikkurin ført til at 10 skip / “reiðaríðir” eru vek. Rikin úr fiskivinnuni. Innan trolaraflotan er lítið frægari. Flestu av feløgum í enn eru í vinnu eru fíggjarliga styrkt við privatum vinnukapitali og harvið partvís broyttum eigaraviðurskiftum eisini.
Rutt Vang tosaði í Løgtinginum um at vit fóru at fáa A og B reiðaríðir
Eg gjørdist sera skakkur av hesum, tí so vítt eg veit, so hava vit í dag bæði A B og ikki minst C reiðaríðir í Føroyum í dag. Og tað verður munandi verri, tá tit koma við anti-trust, uppusølu, og økiskvotum v.m. . Longu nú hava tit víst eina totala vanvirðing fyri fleiri vinnurekandi. Tit tosa bara um góðu gongdina í fiskivinnuni, men fakta er, at øll tann vanliga fiskivinnan í var juvelurin í hesum samfelag er í smildri.
Var nakað skil á eini fiskivinnunýskipan, so var fokus á hvussu vit fáa lønsemið í heimaflotan. Alt annað er hjáputur og byggir á tóma luft.
Eg havi áður víst á, hvussu nógv fólk eru farin úr flaka- og fiskivinnuni seinastu árini. At vísa á tøl, roknskapargreiningar og fakta er ein býður í Ruslandi. Jákup Sólstein sáli segði stundum, ” at der udelades alt håb” tá tosa var um politisku skipanina og fiskivinnuna.
Meðan limirnir hjá Jan Højgaard alsamt fækkast, putlast tit við at reka enn fleiri úr vinnuni. Hetta einans fyri at flokkarnir: tjóðveldi og javnaðurin skulu gera eitt toluligt val í høvuðstaðarøkinum.
Í 2009-2010 tá kreppa valdaði fóru vit frá Meginfelag útróðrarmanna Aðunn Konraðsson, Fiskimannafelagnum Jan Højgaard, Viberg Sørensen frá Reiðarafelagnum og vit frá Felagnum Línuskip og bóðu um kreppuhjálp. Vit bóðu um áleið 18 milliónir í 1 ár til øll feløg í róku vinnuligan fiskiskap við línu og snellu. Vit fingu noktandi svar eftir at vit høvdu bíða í mánaðir og eisini rykt eftir svarið. Í 2010 segði Havstovan at tað skuldi steðgast at fiskast eftir toski og hýsu. Samstundis sum hetta hendir fara tit og býta út nýggj rættindir til so ymisk vinnufeløg so sum skip í flakavinnu, rækjuvinnu og feløg í reka fiskiskap í stillahavinum og so til feløg í serliga veiða upsa undir Føroyum. Í dag hava tit av nýggjum rættindum lætið út umleið eina milliard krónur til hesi feløg frá 2010 til 2017 og samstundis kemur umsiting og politikarar til tað niðurstøðu, at tey feløg í eru um at kollapsa og sum serliga veiða tosk og hýsu ikki hava rætt til nakað sum helst. Hvar stendur at nøkur ávís feløg ella persónar ikki hava rætt til fyribils og avmarka rættindi ?
Tit tosa vítt og breitt um at peningur má ikki fara úr fiskivinnini, men tað einasta tit gera er at drena kapital úr fiskivinnuni. Tit vilja gera ein reform fyri at legitimera tøming av yvirskotskapitali í fiskivinnuni. Og ikki fyri at geva vinnuni betri karmar.
Hvør hevur fingið og hvør vil geva
Eg og Høgni hava gingið á RUC og havi eg í longri tíð hugsa nógv um hvør fær og hvør gevur. Eg kann staðfesta at vit hava keypt kvotur og dagar fyri nógvar milliónir krónur. Eisini kann eg staðfesta, at eftir at vit í 2006 stovnaðu felag har eg var høvuðspartaeigari hava vit frá 2006 og rokni eg við at vit við ársenda 2017 so hava vit havt ein umsetning omanfyri 200 milliónir krónur. Keypt vørur og tænastur fyri 80 milliónir krónur og omanfyri 100 milliónir í hýrum og lønum. Hartil beinleiðis lønir í flakavinnuni uppá einar 50 milliónir krónur. Tað vil siga, at í gjøgnum 12 ár hevur okkara felag skapt 150 milliónir í hýrum og lønum í flakavinnuni og við tænastum vit hava keypt, so eru hýrur og lønir, vørur og tænastur tilsamans 230 milliónir krónur í teimum fyrstu liðunum, hartil koma fíggjarkostnaðir o.a.
Um politikararnir vendu argumentatiónini, so kundu teir kanska komið til, at okkara felag hevur givið til samfelagið heldur enn at siga, at vit hava fingið so nógv. Eg kann eisini nevna at okkara vinnuvirksemi stavar frá 1993 og longri afturi í tíðini eisini. Tað er vert at nevna at Reiðarafelagið hevur sagt, at teir vilja gjalda tilfeingisgjald. Hví so at vevja alt í ein ellubita fyri at onkur nýggjur skal koma í vinnuna.
Hava vit sum eru í vinnuni so lítlan rætt til at verða í vinnuni ? Nú mugu tit klárna hvussu í himmalsins navni skulu vit kunna bjóða á uppusølu ? Men aftur til RUC vit hava fingið allar okkara útbúgvingar ókeypis SU – ferðastuðul, danskt skattafrádrátt, boligsikring v.m.
Komi at hugsa um faðir mín sum fór til skips heilt ungur og so uppá skiparaskúla har teir eisini skuldi gjalda alt sjálvir. Hansara virksemið gjøgnum eini 40 ár hevur skapt nógv virksemið og hýru og lønargjaldingar um landið. Men Løgmaður sigur, at tað er odiøst tá reiðarar fara úr fiskivinnuni og taka pening úr vinnuni. Hevur tann unga generatiónin ikki skilt at peningur mest sum altíð fer úr vinnum tá vinnulívsmenn velja at selja, tað verið seg partabrøv, fiskiloyvið ella hvat man nú velur at gera. Eg rokni ikki við at eg fáa míni partabrøv aftur 14 falda.
Vit mugu koma vek frá hesum at reiðara bara taka pening úr vinnuni. Eg kundi skriva nógvar greinar og bøkur um menn sum fóru til skips sum 14 ára gamlir og hava rikið vinnuvirksemi og átt skip og sum í dag sita heima og hava mist skip, men teir sóu ein stoltleika at koma soleiðis úr vinnuni, har teir royndu av øllum alvi at fáa goldið allar kreditorar. Vit tykkara reformi verða so eingir vanligir nýggjir reiðara og fleiri av verðandi reiðarum fara eisini úr vinnuni tað liggur púra fast. Hinvegin so er púra vist at tað verða fleiri strámenn som koma at mynda tey nýggju feløg sum tit so fegninr ynskja. Eitt er púra vist tað er at fakfeløgini fara at vikna, hýrurnar til manning verða hartil verri og sannlýkt er eisini at talan kan verða um at tað verða eldri vánalig skip í koma at fiska við Føroyar. Eitt er púra vist óvissan er kollosal fyri okkum allar í reka fiskivinnu í dag.
Annars má eg siga, at tað er væl javna nú man hevur klára at útihýst okkum sum eru høvuðsrættindahavara á føroyagrunninum frá nýggjum rættindum ella at skaffa okkum munagóð rættindi við umbýtið við onnur lond.
Vit hava tørv á, at hvørt felag í rekur eitt línuskip fær eini 800 tons av toski og 200 tons av hýsu í part. Og ikki hjáputur 500 ella 1000 tons til øll feløgini.
Skulu vit bara fáa rímuligt lønsemið, so er neyðugt at tað nú eru vit sum standa í fyrstu rekkju tá rættindi skulu fáast til høldar. Er tað so, at man verulig ikki ynskir at vit eru partar av vinnulívinum, so er at gera tað viruligt og keypa okkum úr vinnuni. Tað er løgið at ein liberalur flokkur stendur modell til, at vit hava mist 100 dagar hvørt felag og so tá vit keypa dagar og kvotur, so skal tað eisini rykkjast undan okkum. Eitt er vist, tað var ikki tað sum lá í kortunum, tá valt var at siga øll rættindi upp í 2018. Hava tit hugsa um hvat politikarar søgdu tá ?
Tann søgan í dag verður fortald um okkara fiskivinnu minnir mest av øllum um fake news.
Tí er mín áheitan á politisku skipanina um at gloyma hatta kloddateppi onkur hevur lappa saman og fara í eina virðiliga dialog við vinnuna. Tað hevur bæði politiska skipanin og vinnulívið tørv á.
Óli M. Lassen, reiðari


text:
Tað gekk so sum so í morgun, Birita svam gott nokk bestu tíð men tó ikki so skjótt sum hon ætlaði; sá annars gott út fram til vendingina, men reyk so eitt sindur afturum akkurát har. Cecilia koyrir ikki uppá fult bluss í løtuni, og hartil var tað ein rímiliga hørð uppgáva hjá henni, at skula svimja ímóti bara 15 av teimum bestu í Evropa – so har var tað meira so at man gleddist um, at Coralie Balmy sum fekk bestu tíð yvirhøvur ikki náddi at yvirhála Cecilu, áðrenn teir 800 vóru lidnir.
Tíðirnar Birita 1:07.21 í 100 rygg, Cecilia 9:40.31 í 800 frí. Nú seinnapartin taka vit eina pausu frá stevnuni, og fara inn í miðbýin við sporvogninum, at síggja hvat sum er har. Lagið er gott og staðið her hugnaligt, tað heila eitt sindur behagiliga bygdasligt, um man kann so um eina ‘bygd’ á 200.000 íbúgvar 🙂


text:
Kringvarpsstýrið situr í hesum døgum og viðger umsóknirnar hjá teimum, ið hava søkt stjórastarvið í Kringvarpi Føroya. Stýrið hevur tvey sløg av stjóra í at velja.
Stýrið fyri Kringvarpið skal taka eina stóra avgerð. Antin velur stýrið ein framskygdan stjóra, sum hevur eina greiða ætlan við stovninum og starvsfólkunum, ella velur stýrið ein persón við fíggjarligum førleikum og eini ætlan um at tryggja ársroknskapinum svørt tøl.
Spurningurin er, um aðalmálið hjá nýggja stjóranum er at standa á odda fyri at menna og styrkja journalistiska umhvørvið og mentanarligu skyldurnar hjá stovninum, ella um stjórin skal stýra Kringvarpinum eftir einum bókhaldaraleisti.
Tað verður trupult hjá stýrinum at finna ein persón, sum hevur báðar eginleikarnar. Hetta ger ikki uppgávuna at velja stjóra lættari. Tvørturímóti.
Persónliga haldi eg, at kringvarpsstýrið skal slota eftir umsøkjarum, ið hava ítøkiligar ætlanir við tíðindaleiklutinum, framleiðsluni og mentanarábyrgdini hjá Kringvarpinum. Stýrið skal lurta minni eftir teimum, ið leggja dent á eginleikan sum fíggjarligur røkil.
Kringvarpið hevur tørv á einum leiðara, sum skilir listarlig og skapandi fólk, og sum hevur virðing fyri journalistisku framleiðsluni. Ein fortreyt fyri hesum er sjálvsagt, at stjórin hevur dirvi at raðfesta dygdina hjá starvsfólkunum, so starvsfólkini gera tað, tey duga best. Og duga tey ikki nóg væl, mugu onnur framat.
Øll halda okkurt um Kringvarpið. Tí er stavið sum kringvarpsstóri ikki bara avbjóðandi – tað gnaddar eisini arbeiðsorkuna. Kringvarpsstjórin skal duga at lesa politiska spælið, seta seg niður og lurta eftir teimum, sum rinda kringvarpsgjald og arbeiða við atfinningum og rósi frá starvsfólkum á stovninum. Og so er tað avgerandi, at stjórin skilir serstaku ávirkanina, Kringvarpið hevur á føroyska málið. Hetta krevur, at stjórin gongur undan og virðir málið og serliga virkna leiklutin hjá Kringvarpinum at menna og røkja málið.
Tað er mín vón, at stýrið fyri Kringvarpið hugsar ”Hatta er hon/hann”, tá ein umsøkjari er framfýsin og vísir á eina røð av viðurskiftum, sum skulu betrast og dagførast. Tað ringasta fyri Kringvarpið – og harvið fyri Føroyska samfelagið – er, um stýrið er samt um at seta ein persón í stjórasessin, sum áhaldandi vísir á, at viðkomandi dugir at tillaga virksemið eftir skiftandi inntøkum.
Í nógvum førum skulu onnur starvsfólk hava um hendi fíggjarligu viðurskiftini hjá Kringvarpinum. At skilja journalistiskar mannagongdir og raðfestingar, føroyska og fremmanda mentan, samfelagið og fólkaræðisliga týdningin hjá Kringvarpinum eru hinvegin avgerandi dygdir, sum kunnu styrkja leiklutin hjá Kringvarpinum í føroyska samfelagnum.
Seinast, søkt varð eftir kringvarpsstjóra, var í 2008. Niðanfyri ber til at lesa lýsingarnar.
Munur er á innihaldinum í lýsingunum. Hvat leggur stýrið upp til í lýsingini eftir enn ókenda kringvarpsstjóranum? Verður stjórin ein fíggjarligur røkil ella ein journalistiskur og mentanarligur kyndil?


text:
Í 2013 fóru vit starvsfólk í Margarinfabrikkini í gongd við at eftirmeta okkara virðisgrundarlag. Vit hittust øll starvsfólk, sum tilsamans telja 18, trý vikuskiftir, har vit royndu at “viska” talvuna reina og vórðu sett saman í bólkar. Vit arbeiddu við okkara virðisgrundarlagið í hesum bólkum, har tankarnir fingu frítt spæl. Síðani kókaðu vit tað niður, soleiðis at tað er lætt lesiligt.
Tað er sera týdningarmikið fyri okkum starvsfólk í Margarinafabrikkini, at vit allatíðina reflektera, eftirmeta og endurskoða okkum sjálvi, soleiðis at vit ikki standa í stað, men heldur menna okkara førleikar, børnum og ungum til gagns.
Fyri at røkka hesum málum, ynskja vit eitt opið, erligt og eyðmjúkt samskiftið við brúkarar og avvarðandi.
Okkara vón er, at tit, sum á onkran hátt eru brúkarar og avvarðandi av húsinum, kenna virðini aftur
Vinarliga
Salua Manai
Leiðari
-
Hví arbeiða vit her?
Tí at …
- Margarinfabrikkin er eitt livandi, spennandi, inspirerandi og stuttligt hús mitt í hjartanum í Tórshavn
- starvsfelagirnir eru djarvir, empatiskir, stuttligir og engageraðir
- arbeiði er fakliga varierandi og pulserandi og vit fáa brúkt okkara viftu av ymisku fakligu førleikum
- her er møguleiki at fordjúpa seg, bæði í tí einstaka menniskjanum, fakliga og persónliga
- góðu umstøðurnar og umhvørvið rúma so mongum ymiskum menniskjum
- vit hitta so nógv børn og ung í so ymiskum aldri og lívs umstøðum og tískil fáa innlit í eitt breitt tíðarskeið í teirra menning
- vit síggja tey sum sjálvstøðug, stuttlig, leitandi, skapandi, og inspirerandi individ
- synergiin at tey ávirka okkum starvsfólk og vit tey, ger Margarinfabrikkina til eitt læruríkt stað
-
Okkara kjarnuvirðir
Eru…
- Rúmligheit – vit hava stórt menninskjaligt innlit, sum ger at vit rúma ymiskleika í Margarinfabrikkini.
- Frælsi – vit hava tað hugsjón at Margarinfabrikkin er ein frístaður hjá børnunum og teimum ungu og tí skulu tey hava møguleikan til at velja til og at velja frá og harvið vera við til at skapa sín egna samleika.
- Humor – vit nýta eitt nú humor fyri at náa børn og ung. Vit hava eina spælandi læru tilgongd. Í Margarinfabrikkini hava vit tað stuttligt saman.
- Felagskapur – menniskja mennist bert í samspælið við onnur. Vit halda at øll børn og ung hava rætt til vinir. Í felagskapinum minka vit um einsemi. Vit vilja at felagskapurin er við til at vit øll, vaksin, børn og ung hava fokus á solidaritetin heldur enn “individdyrkan”.
- Kveikjan – Vit ynskja at stimbra, eggja og inspirera børnini og tey ungu sum koma í Margarinfabrikkina til at menna síni evni og gerast sunn, glað og virkin menniskju. Vit ynskja at vera við til at tey finna megi til at bjóða avbjóðingunum tey møta av. Vit hava eitt tilvitað fokus á styrkir heldur enn veikleikar í Margarinfabrikkini.
-
Hvussu gera vit?
Vit…
- geva børnum og ungum frælsi við ábyrgd,- tað gera vit við at børn og ung eru við til at mynda Margarinfabrikkina, samstundis sum vit tillaga krøv og væntanir til tann einstaka
- hava tann hugburð at vit øll eru gimsteinar – og í Margarinfabrikkini sleppa allir gimsteinar at skína.
- geva við okkara vitan og virðing fyri menniskjanum umstøður og møguleikar at børn og ung gera sær sínar egnu royndir, soleiðis at tey fáa eyga á sínar egnu styrkir.
- tora nærveruna, við at skapa tíð og pláss til tann einstaka.
- hava áhuga í at koma at kenna børnini og tey ungu
- leggja oyra til teirra søgu, sum vit hava æruna av at vera partur av.
- skapa umstøður til djúphugsan og at vera í løtuni. Tilgongdin er fyri okkum virðismiklari enn úrslitið.


text:
Magnus Heinason er just liðugur við fyrra partin av yvirlitstrolingini á føroyska landgrunninum. Regluligar magakanningar eru gjørdar síðan 1997 og eitt áhugavert fyribrigdi hendan túrin var tann stóra nøgdin av lús, sum var at finna í hýsumagum.
Orðið ”lús” er í dagligari talu millum fiskimenn eitt felagsheiti fyri nøkur ávís sløg av marflugum (Amphipoda: Tmetonyx cicada) og taralús (Isopoda: Idotea og Cirolana borealis). Hesi dýr eru tey somu, sum eta fisk, sum er deyður á línu. Hesi dýr halda vanliga til á 100-300 m dýpi og eta millum annað línufisk um náttina, serliga seint á sumri.
Hýsa plagar at eta smáar nøgdir av hesum dýrum, men í ár kom fyri, at hesi dýr vóru høvuðsføðin hjá hýsu á ávísum plássum eystanfyri. Eitt øvugt samband plagar at vera millum nøgd av hýsu og nøgd av hesum dýrum í hýsumagum.
Orsøkin til ta stóru nøgdina av lús kann vera, at hýsustovnurin hevur verið sera lítil í mong ár.
Frágreiðing um túrin sæst við at trýsta her.


text:
Pál Joensen gjørdist í kvøld nummar átta av tíggju, í 200 metra frí finaluni á suðurafrikansku meistarastevnuni í Durban. Tíðin var 1:52.06, har hann í innleiðandi riðlunum í morgun svam 1:52.87. Jón Bjarnason heilsar í SMS úr Suðurafrika, at fyrsti 50 metur ikki var so penur, men at restin var við javnari ferð, lágum frekvensi, 2-takts beinsparki og góðum teknikki. “So nú er bara at gleða seg til 800m frí í morgin.”
Vinnari av teimum 200 frí gjørdist favoritturin Jean Basson, sum við sínum afrikanska meti frá heimsmeistarastevnuni í Rom í summar hevði tilmeldingartíð 1:45.67. Hann svam 1:48.48 nú í kvøld, frammanfyri Darian Townsend á 1:49.68, og tann við Pál javngamla Sebastien Rousseau á 1:50.22.
Beint frammanfyri Pál var Heerden Herman, sum við 1:51.63 gjørdist nummar 7 í kvøld, og sum er áhugaverdur tí at hann er styrkismettur at verða argasti kappingarneyti hjá Pál í komandi 800 og 1500 frí. Pál hevur sum kunnugt bestu tilmeldingartíð av øllum í bæði 800 og 1500 frí; men Herman er ikki langt aftanfyri í 800, og bara 1 sekund frá í 1500. Til nú er støðan millum teir báðar, at Pál vann á Herman í 400, men at Herman so aftur vann á Pál í 200.


text:
Seinastu tíðindi
Lærarastarv í Tofta skúla
Góða summarferiu
FUNDARFRÁSØGN FRÁ SKÚLASTÝRISFUNDI 02.mai 2018 KL 19:30
Prógvhandan í Tofta skúla
Spæliliðið fingið heiðursprógv handað
Prógvhandan í Tofta skúla
Grækarismessuhald á Toftum
Aftur í ár varð grækarismessuhald úti í Lágabø á Toftum. Tað var næmingaráðið í Tofta skúla, sum skipaði fyri haldinum, sum varð mánadagin 12. mars kl. 11.00.
Í kalda várveðrinum leitaðu næmingar og lærarar sær út í náttúruna at heilsa tjaldrinum vælkomnum. Og fleiri høvdu eisini tikið sær tíð til at vera við til løtuna.
Hilmar Højgaard, næmingur, bjóðaði øllum vælkomin. Eftir at hava sungið nakrar góðar vársangir, helt Hanus Højgaard, formaður í næmingaráðnum, grækarismessurøðu, sum næmingarnir 8. flokki høvdu skrivað. Hann segði m.a., at á grækarismessu siga vit, at tjøldrini, okkara tjóðfuglur, kemur aftur til Føroya úr fjarskotnum londum.
Víðari helt hann fyri, at tá veturin fer og ljósið kemur, tá lýsnar sál og sinn okkara, og vit gleða okkum til summarið sum kemur.
Hanus vísti eisini á, at tá várið kemur, koma teir vøkru litirnir aftur. T.d er gult ein litur, sum ein sær nógv um várið, og gult merkir eydna, gleði, sólskin, vón og summar. Ein annar litur, ið vit síggja nógv um várið, er grønt. Sjálvt um vit ikki síggja so nógv grønt júst nú, so verður tað meira grønligt og frískt sum várið líður. Grønt merkir náttúra, heilsa og tryggleiki, ið eisini er umboðandi fyri várið og summarið.
Grækarismessuhaldið endaði við, at Hanus Højgaard takkaði øllum, ið vóru møtt upp til haldið.
Myndir frá grækarismessuhaldinum síggjast her!


text:
Góðskan
Eysturoyar Apotek fekk eina altjóða ISO9001:2008 góðkenning í 2007, Tjaldurs Apotek í 2008 og bæði Norðoya Apotek og Suðuroyar Apotek í 2014.
Endamálið við góðskuskipanini er:
- At tryggja viðskiftafólkunum eitt høgt tænastustig
- At tryggja, at starvsfólk støðugt og tíðarhóskandi verða ment á ein skilagóðan hátt
- Áhaldandi at betra tænastur
- At tryggja, at apotekið lýkur øll myndugleikakrøv
ISO9001:2008 er ein altjóða góðkenning, ið tryggjar, at leiðslan arbeiðir á ein skipaðan og skilagóðan hátt, soleiðis at endamálið kann røkkast.
Beinleiðis krøv eru til støðuga menning av skipanini, mál skulu setast, og javnan skal eftirmetast, um málini eru rokkin ella ikki. Eru tey ikki rokkin, skulu átøk setast í verk, til málini aftur eru rokkin.
Eina ferð um árið eftirmetir leiðslan alla skipanina. Mett verður um møguligar veikleikar, styrkir, tilfeingi, góðkendar veitarar o.l.
Øll skipanin verður javnan skoðað av innanhýsis skoðarum, og eina ferð um árið kemur uttanhýsis skoðari frá DS Certificering/DNV, sum gjøgnumgongur skipanina.
3. hvørt ár skal øll skipanin góðkennast av nýggjum av DS Certificering / DNV fyri at varðveita ISO9001:2008 góðkenningina.


text: Meðan onnur ganga morguntúr við hundinum, gangi eg við fartelefonini, iPhonini, við innbygdum myndatóli. Ikki so gott sum speglrefleks, men hon er fløt og passar í lumman. Eftir at flestu politisku flokkar hava funnið teirra støð og sett endaleysar myndarøðar á stakkitt og pelar, varnaðist eg í morgun nakrar organiskar einarar. Tað vil siga valevni, sum hava funnið sær ein serligan gimmick, ella eitt serligt stað, sum onkursvegna myndar og krøkir í tey sjálvi, so fólk í almenna rúminum leggja merki til valplakatina á ein positivan hátt. Fyrsta í morgun var Bjørt Samuelsen, sum hevur brúkt ein livandi heitan træstubba at festa uppslagið á ein keðiliga óorganiskan elsteyra á Vaglinum. Tað gevur eitt spennandi spæl, sum ein leggur merki til. Sama ger Øssur Winthereig á Boðanesi. Hóast einsamallur, eins og Bjørt, er hann trygt og fast plantaður við organiskum træi niður í svørðin. Og so Hákun Steingrímsson, sum hevur verið so vágin at seta seg sjálvan við inngongdina til ítróttarøkið í Gundadali, har vegirnir hjá B36'arum og HB'arum krossast. Djarvt og beinrakið. Veit ikki, um nakað eitir organiskur kontekstur, men tað siga vit í hesum trimum førum.


text:
Okkara umhvørvi hevur ongantíð í søguni verið so myndríkt sum tað er beint
í løtuni. Vit verða javnt og samt díkt undir við myndum í telduspølum, reklamum,
tíðindum, undirhaldi og infortainment, sum verður veitt okkum í einum støðugum
myndastreymi gjøgnum sjónvørp, teldur, bløð, smartfonir osfr. Eg hoyri til
ættarliðið, sum er tað seinasta føroyska ættarliðið, ið náddi at uppliva ein
barndóm meira ella minni uttan sjónvarp. Vit sóu film, tá tað var føðingardagur
hjá børnum í húsum, har tey áttu filmsapparat og annars í Havnar Bio og tá tað
var jólafest í Frelsunarherinum ella Mimir, har vit sóu ávikavist undurvøkur
Jesubíløt og stuttligar Skipper Skrekk teknifilmar. Nú eg hugsi meg um, hevði eg
kanska ein óvanliga myndríkan barndóm. Í stovuni í barndómsheiminum hingu
málningar, serliga nógv var gjørt burtur úr einari kubistiskari kompositión hjá
Hans í Mikladali. Henda myndin átti sítt sjálvsagda heiðurspláss uppi yvir
sofuni, men eisini hingu málningar og tekningar hjá Amariel Norðoy, Zacharias
Heinesen, Janus Kamban og fleiri hjá Óla Egilstrøð í barnaheiminum uppi á Lützenstrøð.
Men tað er jú rættiliga vanligt at hava list hangandi í føroyskum heimum. Umframt
listamálningarnar vóru fotomyndirnar og foto var omnipresent í húsinum, har eg
vaks upp. Ikki á vegginum, men alla aðrastaðni. Í køliskápinum lógu Kodak og
Agfa filmsrullur og niðri í kjallaranum í postkortrúminum stóðu eskjur við fleiri
túsund postkortum við føgrum litmyndum úr Føroyum stáplaðar omaná hvørja aðra.
Eg plagdi at taka kort upp úr gólvinum til pápa eina góða vinkonu, hesin virðismetti
og samlaði uppá hesi postkortini, tó at tey vóru eitt sindur meiðslað. Hann var
sjómaður og hevði altíð góða tíð at práta við okkum børn, tá hann var heima, honum
dámdi at granska hesi postkortini og at gita hvar í Føroyum tey vóru tikin. Á
einum stóli í postkortrúminum í kjallaranum lógu nakrar av myndabókunum “Føroyar
í myndum” og so stóðu tvær støvutar eskjur, ið eingin nakrantíð nart við. Hetta
vóru eskjur av einum ávísum postkorti, sum ímyndaði grindadráp og sum babba treytaleyst
noktaði at selja eftir at mótstøðufólk móti grindadrápi vóru farin at gera um
seg. Inni í einum øðrum rúmi í kjallaranum stóð tað stóra, tunga, vakra skriviborðið,
sum kanska ikki var úr mahogni, men tað líktist í hvussu so er mahogni, og
skuffurnar vóru vælvaksnar við messinghaldi, á tremur í myndum. Hetta vóru
svarthvítar myndir frá fyrr í tíðini, einari óhugsandi tíð, tá eg ikki var til.
Eg plagdi onkuntíð at fara stillisliga inn í hetta rúmið at blaða í myndarúgvuni
og hyggja hugtikin og eitt sindur tortrúgvin at foreldrum mínum, ið sóu so ung
og glað út og eg skilti tað ikki, tá eg hugsaði um, at eg slettis ikki var til
tá hesar myndir vórðu tiknar.
Eg helt altíð, at pápi mín var øgiliga
roksutur, tá hann tók myndir. Óansæð hvussu einføld uppgávan tóktist, tók tað
altíð drúgva tíð at taka ta røttu myndina og ofta var eg við. Í Listasavninum
skuldi Jarðarferðin fotograferast og tað var ikki so lætt, tí hon var so myrk
og blits skygdi ov illa, so tá stóð eg har í tímansvís við eini hvítari paraply
fyri blitsið. Í myrkakamarinum tók tað aftur ein ævinleika at velja út og at
viðgera myndirnar og aftaná var tilskering eisini neyðug til tíðir. Allíkavæl
eri eg vís í, at hann hevði verið heldur hámur, hevði hann vitað av framsýningini,
sum nú verður fyriskipað við hansara myndum. Settuppið minnir misteinkiliga nógv um eina listaframsýning
og Ásmundur Poulsen tók als ikki lættliga uppá listina.
Hann málaði gamaní sum
ungur, legði seg eftir nøkulunda sama stíli sum bygdamaðurin Niels Kruse, og
málningurin av Eiðis bygd, sum Sigfried Skaale keypti á Ólavsøkuframsýningini í
1955 er slettis ikki so galin, ikki minst tá hugsað verður um, at hann, ið
málað hevði, als onga útbúgving hevði. Eg fekk málningin fyri nøkrum árum síðani frá vinmanni mínum, Annfinni í Skála úr barndómsheiminum, har Jógvan Asbjørn Skaale býr. - Tað sindrið av listarligum
sjálvsálitið, sum Ásmundur Poulsen einaferð hevur havt, hvarv eftir øllum at døma Hans
Hansen í Mikladali fyri at takka. Hans hevði biðið hann um at gevast, plagdi fotografurin
at greiða frá við einum sorgblíðum brosi, men hann hevði so mikið stórt álit á Hans
í Mikladali, at hann ongantíð ivaðist í, at listamaðurin hevði rætt í síni meting.
Men Ásmundur Poulsen var ikki tann einasti, sum setti eitt
greitt skott í millum foto og list. Tí foto hevur í mong ár og ikki bara í
Føroyum verið mett sum rein mekanisk reproduktión og einki annað. Á einum fundi
í Photographic Society í London í 1850´unum helt ein av limunum, at hetta
nýggja tøknið var ov turrisligt í mum til málningalistina, tí tað ikki megnaði
at lyfta hugflogið. Sjálvt um listaframsýningar hava verið við fotomyndum,
hevur gamla fatanin av fototøkninum sum eitt mekaniskt skrásetingartól hevur
havt fastatøkur inntil fyri tveimum árum síðani, tá fotomyndin hjá Andreas
Gursky av Rínánni varð seld fyri 24 milliónir krónur og sum staðfesti, at foto
er eitt listarligt tøkni eins og øll onnur listarlig tøkni.
Ásmundur Poulsen slepti ongantíð myndunum. Hann hevur heilt vist
tikið myndir, sum eru dokumentaristiskar og av handahógvi merktar fotomyndir
hvørs høvuðsendamál er at skráseta fólk, hendingar, støð osfr., og allar hansara
myndir eru ikki líka áhugaverdar, men summar teirra tykjast hava varandi virði.
Tí hyggur tú at teimum í dag, er okkurt serligt við teimum. Eitt nú tykjast tær
merktar av óvanligum nærlagni í kompositión og skuggaárini og stílsliga eru tær
eisini serstakar. Fagurfrøðiliga kundu tær mint um Hollywood filmar frá fýrati-
og fimtiárunum. Myndin av AUTO hevur júst hetta serstaka film noir huglagið av eini
einsligari býarnátt, sum vit kenna frá filmunum. Men fotografinum líkaði
serstakliga væl at ganga í biograf, og í summum av hansara svarthvítu myndum
sæst sama lyndi til at fokusera uppá ein ella fáar figurar í einum atmosferiskum
myndarúmi, har smálutir og heild í myndini samskifta og mynda eina
samanhangandi heild.
Portrettmyndirnar innihalda í fleiri førum eina tulking av
persónsmenskuni hjá teimum, sum hann fotograferar, t.d. í eini mynd av
Eiðismanninum Olivar á Mýruni, har linjurnar í húsunum í bakgrundini ganga á
skák av linjunum í tí portretteraða andlitinum við tí úrsliti, at
portrettmyndin gerst óvanliga dynamisk. Andlitið er gjørt eitt sindur kámt og
hetta hevur við sær, at eyguni tykjast enn meira klár og gløggskygd sum skoða tey
framvið og síggja okkurt, sum áskoðarin ikki sær.
Dupultportrettið av Lisu og
Williami Heinesen er óvanligt við tað, at tað er profilurin á frúuni, sum er í
fokus, meðan sjálvt stjørnuskaldið næstan kámast burt í einum fittligum brosi.
Stjørnuklár er stilleben-kenda drekkamuðsuppstillingin høgrumegin í
forgrundini, við teimum báðum paraligu seruttpakkunum, ið tykjast staðfesta
okkara varhuga av einum harmoniskum parlagi.
Næsta fríggjadag 22.februar hevði pápi okkara, Ásmundur
Poulsen fylt 82 ár. Tá letur upp framsýning í Steinprenti við 38 av hansara myndum.
Eg havi í mong ár hugsað um at framsýna tær í eini trúgv uppá, at tær umframt
ta eyðsædda siðsøguliga virði, eisini hava myndalig virði, sum gera tær
áhugaverdar at líta at sjálvt í dag eini hálvtrýss-trýss eftir, at tær eru tiknar.
Á framsýningini verða bert svarthvítar myndir, sum fotografurin sjálvur hevur
framkallað. Onkrastaðni má mann byrja, babba byrjaði sjálvur at fotografera í
1950´unum og av tí, at hann helt á í útivið fimti ár, liggja fleiri túsund
myndir eftir hann, sum vit mugu royna at varðveita og at skipa, kanska ein
partur av hesum verður savnaður seinni í eini størri bók.
(KP)


text:
Navn: Uni Zachariasen
Aldur: 56 ár
Heimstaður: Hoyvík
Familja: Giftur við Salomu, eiga børnini Vivian, Hanus og Zakaris.
Útbúgving: Bygningsmálari
Áhugamál: Familja, arbeiði og handverk, hondbóltur, svimjing og fótbóltur.
Hvat ger fyritøkan har tú ert stjóri/eigari?
Vit mála hús og aðrar bygningar.
Hvar heldur fyritøkan til?
Djúpagilsvegur 44, Hoyvík.
Nær varð hon stovnað?
Pápi mín stovnaði fyritøkunaí 1953. Nú koyri eg fyritøkuna víðari. Tað havi eg gjørt síðani 1982.
Hvussu nógv fólk arbeiða í fyritøkuni?
12 starvsfólk.
Vinnuligir karmar í Føroyum:
Hvat er tað besta, tað almenna hevur gjørt fyri tína fyritøku/vinnugrein seinastu 5 árini?
Tað er blivið nakað nemmari at fáa útlendska arbeiðsmegi, tá tørvur er á tí.
Hvat er tað besta, tað almenna kundi gjørt fyri tína fyritøku/vinnugrein?
At gjørt tað meira attraktivt at seta lærlingar. Tað almenna átti at tosað líka nógv um handverksvinnuna, sum tey gera um bókligu útbúgvingarnar. Tað gera tey ikki.
Hvussu eru umstøðurnar at reka vinnu í kommununi, har fyritøkan er?
Umstøðurnar eru góðar.
Eru nakrar serligar forðingar fyri at fyritøkan kann vaksa?
Tað er ov trupult at fáa lærlingar.
Um tú skalt royna at spáa um framtíðina, hvar sært tú fyritøkuna um 5-10 ár?
Eg vóni, at vit fylgja við tíðini, og tað sum skal til.
Persónligt:
Hvat er tað besta við at vera stjóri/eigari í tínari fyritøku?
Man hevur eitt vist frælsi, hóast man er bundin í hond og fót við fyritøkuni. Eg eri stoltur av at verða stjóri í eini fyritøku við so góðum ffólki, sum eg havi.
Hvat er tað mest avbjóðandi?
Tað mest avbjóðandi ella kanska heldur tað týdningarmesta er at tryggja, at tá vit hava avsluttað eitt arbeiði fyri ein kunda, at kundin eisini næstu ferð eitt málaraarbeiði skal gerast, velur at lata okkum gera arbeiðið.
Hvussu nógvar tímar arbeiðir tú um vikuna?
Man er faktiskt á meira ella minni alla tíðina.
Spurningar um aktuell mál:
Er atgongd til arbeiðsmegi nøktandi?
Tað er blivið nakað frægari, síðani tað gjørdist møguligt at fáa útlendska arbeiðsmegi. Men framvegis er tað alt ov trupult at fáa lærlingar.
Merkir tú nakað til, at arbeiðsloysið er lágt?
Tað hevur jú við sær, at atgongdin til útlendska arbeiðsmegi er møguligt. Annars hevði tað verið trupult at fingið fólk.
Vinnuhúsið varpar ljós á smáar og miðalstórar fyritøkur við at spyrja stjórar innan ymsar vinnugreinar, hvussu tað er at reka fyritøku í Føroyum og teirra gerandisdag.


text:
Hósmorgunin verður kunnandi fundur um nýskapan og íverksetan í Norðurlandahúsinum. Tað eru umboð frá Nýskøpunarmiðstøð Ísland,s sum eru í Føroyum og kunna um íslendsku nýskapanar og íverksetanarskipanina.
Fróðskaparsetrið og Vinnumálaráðið hava í hesi vikuni vitjan av umboðum frá Nýskøpunarmiðstøð Íslands og rektaranum á, Keilir; Hjalmari Árnason. Tey eru komin til Føroyar at greiða frá nýskapanar og útbúgvingarumhvørvinum á fyrrverandi herstøðini í Keflavík.
Hósmorgunin verður kunnandi fundur fyri áhugaði í Norðurlandahúsinum har gestirnir fara at greiða frá um íslendsku skipanirnar.
Fundurin verður hósdagin 28. oktober frá kl. 9 – 12 í Norðurlandahúsinum. Tiltakið er ókeypis og øll eru vælkomin.


text:
Kalendaragávan í dag er aftur úr jólakalendaranum hjá Anders Matthesen, hesaferð er tað ein sangur hjá Igor, ið er ein av øllum teimum nógvu leiklutunum, ið Matthesen spælir í kalendaranum. Russarin Igor syngur um sínar kvinnur. Jul på Vesterbro liggur á Youtube, og kann viðmælast. Partarnir eru umleið 12 minuttir, so hóast vit longu eru komin til 15. ber væl til at hyggja at øllum pørtum, uttan at tað tekur allar ævir.
Góðu fittu Nudlalesarar
Nú í jólamánaðinum er ein jólakalendari á hvørjum horni. Mær so líkt, so vil eg ikki skilja meg burturúr, so sjálvandi er eisini ein jólakalendari her á Nudlum.
Hvønn dag fram til jóla deili eg okkurt gott við tykkum. Tað kann vera ein góður sangur, ein góð mynd, ein yrking, eitt viðmæli, ein leinkja, eitt filmklipp, ein søga, ein gáta ella okkurt heilt annað.
Seinastu 19 árini ella so, havi eg havt pakkakalendarar til synir mínar, líltar gávur, summar jólaligar, aðrar ikki so jólaligar. Soleiðis verður eisini her á Nudlum.
Vónandi tíma tit at vitja aftur, um ikki hvønn dag, so næstan hvønn dag, eg kann enntá lova, at summi klipp ella sangir vera somikið góð, at tit saktans kunnu vitja fleiri ferðir hvønn dag.
Tykkum ynskist ein góður jólamánaði.
Jólanissi


text:
Svimjisamband Føroya skipaði nú í vikuskiftinum fyri ráðstevnu í Gjáargarði við Gjógv, fyri nevndarlimum í SSF og føroysku svimjifeløgunum, umframt umboðum fyri Svimjiskúla Føroya. Hetta gjørdist nakrir sera produktivir dagar, við fokus á serliga tað sum skal gerast hetta komandi árið og fram til summarið 2019.
Ráðstevnan byrjaði við kalendarafundi fríggjakvøldið, har vit fingu tær týdningarmestu stevnurnar uppá pláss til svimjiárið 2018-2019, íroknað ætlan um eina altjóða ‘open’ stevnu í Føroyum í 2019.
Leygarmorgunin byrjaði við stuttligum ‘team building’ aktivitetum undir leiðslu av ítróttarsálarfrøðiliga ráðgevanum Jón Gregersen, áðrenn vit upphitaði fóru undir hugarok til at avgera hvat sum vit vildu gera seinni sama dag, og sunnumorgunin.
Aftaná døgverða var so høvuðsattraktiónin á hesi stevnu, tá ið Jón Gregersen legði fram sína eftirmeting av føroyskari landsliðssvimjing, aftaná í vetur at hava verið eygleiðari og ráðgevi á landsliðslegu í Klaksvík, á NM í Reykjavík og EM á stuttgeil í Keypmannahavn.
Ein sera áhugaverd framløga, sum heilt sikkurt fer at at ávirka landsliðsvirksemið umframt dagliga virksemið úti í feløgum, til tað betra. Sum heild eru øll so mikið væl nøgd við hesa byrjan uppá veruligt ítróttarsálarligt arbeiði í føroyskari svimjing, at vit ynskja at halda áfram við átakinum, í øllum førum fram til 2020.
Aftaná hetta varð so skipað fyri fýra verkstovum, at viðgera og gjarna finna loysnir beinanvegin uppá viðurskifti sum annars eru ring at finna tíð til. Hetta gjørdust tveir sera produktivir tímar, har vit fingu viðgjørt og tillagað okkara stevnureglugerð, svimjiskúla og lívbjargingarátak, umframt leiðireglur og tilbúgving ísv antidoping.
Aftaná hetta var málið fyri so vítt rokkið, til at vit kundu kalla hesa ráðstevnu fyri væleydnaða. Men, fólk vóru enn vakin og vaks, og fingu vit tí bæði snøklar ísv kalendaran uppá pláss aftaná náttverða leygarkvøldið, umframt okkurt eyka til stevnureglugerðina sunnumorgunin, íroknað eitt ætlað forboð ímóti at lata børn svimja í dýrum kappsvimjiklæðum.
Afturat hesum var sjálvsagt hugni um kvøldið og í fríløtum, við spurnarkappingum og líknandi. Sum heild eitt sera gevandi vikuskifti, føroyskari svimjing at frama, við úrslitum sum í stóran mun fara at kunna síggjast antin beinanvegin ella í nærmastu framtíð.
Longu nú varð avtala gjørd um næstu SSF ráðstevnu, at vera í Suðuroy um somu tíð í 2019. Hetta verður tað triðja stevnan í røðini, síðani vit tóku hendan tátt upp við ráðstevnu í Skálavík í fjør.
Vegna SSF
Rókur


text:
Vit hava móttikið yvir 60 tilmeldingar til heilsufótbóltin, og tað eru vit sera glað fyri.
Flestu fráboðanir eru frá kvinnum, men menn eru eisini rímiliga væl umboðaðir.
Luttakararnir eru frá 20-60 ár, og miðalaldurin liggur beint niðanfyri tey fjøruti.
Hendan fyrsta dagin spæla vit fótbólt meginpartin av tíðini, men eitt sindur av tíðini fer til at avprøva testina, ið FSF kemur at gera 14. mai frá kl. 14-17. Hendan testin er løtt at gera, men tað hevði verið gott, um øll høvdu møguleika at luttaka hendan dagin. Síðani ganga 12 vikur við stuttligum fótbóltsspæli, áðrenn vit aftur fáa vitjan av umboðum frá FSF.
Endamálið er at betra um heilsuna, og tað er vísundaliga prógvað, at fótbóltur er ein ítróttargrein, ið betrar um heilsuna hjá okkum øllum.
Vit síggjast við Løkin, har tað er pláss fyri øllum.


text:
NORA, sum arbeiðir við at fremja samstarv og menning í Føroyum, Grønlandi, Íslandi og Strandanoregi, hevur latið OECD ( Organisation for Economic Developement) gera eina økisgreining av NORA-regiónini. Frágreiðingin var løgd fram seinastu viku í Keypmannahavn.
Frágreiðingin vísir á avbjóðingar og møguleikar, sum liggja í NORA- økinum.
Størsta einstaka avbjóðingin fyri øki sum heild er, at tað líðir undir fólkaflyting og sokallaðum “braindrain” . Fólki flytur frá útjaðaranum til størri býir nærhendis ella í grannalondunum.
Men ikki er at falla í fátt. OECD greiningin vísir á fleiri áhugaverdar vegir at fara, fyri at tryggja fleirtáttan av búskapunum í NORA økinum, og á hendan hátt at halda uppá íbúgvarnar í økinum og fáa fleiri at búseta seg her. Av økjum, sum OECD heldur eru skilagóð at leggja seg eftir, er útbygging av infrastrukturinum innan og millum økini í regiónini, menning av ferðavinnuni, størri gagnnýtsla av kunningartøkni, burðardygg umsiting av náttúrutilfeinginum, gransking og menning innan økir har vit hava vinnuligir og mentanarligir fyrimunir, samstarv millum økini fyri at gagnnýta avmarkaðu fíggjarligu orkuna, sum økini hvør í sínum lagi hava og so framvegis.
Frágreiðingin greinar eisini NORA-regiónina hagtalsliga og gevur tískil grundleggjandi fortreytir fyri einum hollum kjaki og seinni støðutakan til konkret átøk, sum kunnu gerast øllum økinum at frama. Somuleiðis gevur frágreiðingin okkum vitan um, hvussu Føroyar standa seg innan ymisk økir í mun til restina av NORA-økinum.
Alt í alt eitt amboð til okkara at brúka komandi tíðirnar til at taka støður, sum kunnu betra um okkara kappingarføri um virðismiklasta tilfeingi - nevniliga fólkatilfeingi.


text:
Eitt fremmant orðafelli, helst amerikanskt, er at prædika fyri kórinum, Preaching to the Choir, at siga nakað sjálvsagt við tey, ein longu er samdur við.
Hóast orðafellið tók seg upp í 1970’unum er hugmyndin nógv eldri. Á netstaðnum The Phrase Finder verður sagt, at bretski heimspekingurin John Stuart Mill (1806-1873) longu í 1867 skrivaði: "Dr. M'Cosh is preaching not only to a person already converted, but to an actual missionary of the same doctrine." (An Examination of Sir W. Hamilton's Philosophy, 1867).
Sami netstaður vísir til høpisleysu vendingina “kicking at an open door”, at sparka einar opnar dyr. Har er einki at sparka.
Bretski høvundurin og granskarin George Edward Bateman Saintsbury (1845-1933) verður eisini endurgivin fyri at hava sagt: "One may be said to be preaching to the converted and kicking at open doors in praising the four great novelists of the eighteenth century." (The Peace of Augustans, 1916).
Valstríð letur ofta, um ikki altíð, upp fyri talusnildi, retorikki, og orðalagi, sum bráddliga stendur í nýggjum ljósi og fer nýggjar vegir á okkara egna máli. Orð, og førleikin at brúka tey, eru einastu amboð hjá valevnum, sum vilja náa ta verðsligu makt, sum ein uppstilling ber í sær. Skal ein gera seg galdandi í politikki, má ein vilja makt og at brúka makt. Ein, ið ikki vil makt, hevur einki at gera í politikki. Og enn minni at bjóða veljaranum. Hjá teim, ið brúka hana, er atkvøðan virðismikil.
Ein sjáldsamur orðadystur var millum Jenis av Rana og Trónd Djurhuus í frálíku sjónvarpssendingini Søgn og mótsøgn tveir dagar fyri valið, hósdagin 27. oktober, 2011. 46 minuttir inni í sendingini, sum sæst á netinum, skifta teir orð um dagsins føroyska samfelag og hvussu vit fáa fólk, eisini skeivar eksistensar, at støðast her.
Jenis hevur ein inngang, har hann greitt prædikar til kórið, við at sipa til tvey fólk, hann kennir, men sum veljarin og áskoðarin ikki veit hvør er. Hann nevnir fólkini við fornavni, Ólavur og Arni, sum báðir “siga nakað sentralt, tað er so gott at koma heimaftur, tí her er nakað, sum ikki kann mátast í peningi.” Tróndur leggur semjusøkjandi fyri við at siga at nú eiga føroyskir politikarar heldur at finna virði, sum teir eru samdir um, heldur enn ósamdir. “Vit eiga at fáa fleiri hendur í arbeiði.”
Men so verður Tróndur, hóast eyðmjúkur og siðiligur, eitt sindur atfinningarsamur, og vil vera við, at samfelagið er ov snævurskygt og konservativt og rúmar ikki skeivum eksistensum, sum er eitt grundarlag undir vakstrarsamfeløgum aðrastaðni í heiminum. “Hvat hugsar tú um?” spyr Jenis og fiskar so snildisliga, at eg komi í tankar um niðurlagið í Ebbe Skammelsøn “Og smiskede så lønligt derved.”
Eftir eitt sindur av innballing, vágar Tróndur at nevna samkynd. “Á, ja” sigur Jenis og hevur við ófatiligari presisión, in a split second timing, syft alt tað illavorna í nýføroyskum virðispolitikki yvir um borðið, í høvdið á Tróndi, sum av reinum hjartað roynir at tala søk teirra kreativu, ja og samkyndu.
"Har ymiskleikin er størstur, har er vøkstur," sigur Tróndur. Hetta er orkan í the Creative Class hjá Richard Florida (f.1957), sum almenningurin einki fortreð hevur av. Tvørturímóti. Virðiliga rørslan LGBT hevur prógvað hetta. Í almenna rúminum er eingin ímóti hesi rørslu og tí, hon stendur fyri.
“Eg haldi okur skulu byggja eitt samfelag fyri teimum, sum BÚGVA her – Tróndur!”, sigur Jenis, sum um hann leggur hondina á herðarnar á skammaða skúladronginum. Eitt maktamboð av teim sjáldsamu, sum bráddliga sæst í retorikkinum hjá Miðflokkinum, bæði í útvarpi, yvirfyri Dagmar Joensen Næs, og í sjónvarpi yvir fyri Tróndi.
“Tað eru tykor sum eru konservativ,” sleppur Jenis at siga við Trónd og manar við einum ótrúligum nettleika fram eina djevulska mynd av einum innara svínhundi, sum ikki er hansara, men allra hina. Tað er henda, tann innara svínhundin, Jenis setir í scenu og talar til.
Nær fer ein, bara ein, journalistur at steðga hesi íbygdu maktprædiku fyri kóri og samkomu? Kórið, tey longu frelstu, eru ein politiskur maktfaktorur, sum vil á ting og til tess ikki himprast at brúka bíbliuna, poesibók hins hægsta, sum taburett.
Nær? Eg spyrji nær fer ein journalistur at lofta, problematisera og greina henda retorikk, sum eg ikki dugi at knýta til náði og kristindóm, í hvussu er ikki eftir Jesu komu í Nýggja testamenti, ella í nýggju paktini, sum teir gomlu søgdu.
Nær?


text:
Helena Dam į Neystabų hevur sitiš viš skślamįlum ķ Tórshavnar bżrįš hetta farandi skeišiš. Sjįldan hevur so stór flųkja veriš ķ mįlsvišgeršini. Skślarnir, sum klįrt var at seta į skinnararnar fyri sķšsta val, hava veriš slongdir śr einum horni ķ annaš og śtsettir ferš aftanį ferš.
Muskkskślin er eitt klassadųmi ķ so mįta. Hann er hon aftur farin at lova nś upp undir val vęl vitandi, at lišugt veršur ikki at bjóša upp į hann fyrrenn eftir vališ, og tį er eitt scenarii hjį nśverandi samgongufólkum, at Musikkskślin veršur ikki bygdur, um prķsurin fer upp um okkurt tilvildarliga valt tal.
Vit ķ Tjóšveldi taka enn sum įšur av fullum huga undir viš, at Musikkskślin veršur bygdur viš Landavegin, um enn hann hevši ligiš betur ķ Sortudķki.
Forkvinnan ķ mentamįlanevndini er farin at tekna ręšumyndir um, at alt oršaskifti um skślaskap ķ Tórshavnar kommunu er oyšileggjandi fyri Skślan į Flųtum og ašrar skślar, sum standa fyri nżgeršum og dagfųringum.
Lat taš vera sagt, at Tjóšveldiš ętlar ikki at pakka tann sonevnda skślapakkan uppaftur. Skślin į Flųtum veršur bygdur, men loyvt mį framvegis verša bżrįšslimum at skifta orš um skślaskipanina og mųguleikarnar fyri eini framhaldsdeild ķ Sankta Frans, so bųrnini hagani fįa tryggari karmar.
Skślin į Flųtum er komin undir land. Samgonguni manglar bara at gera upp viš seg sjįlva, hvussu hann skal fķggjast, og eg taki undir viš hvųrjum orši hjį Helenu, tį hon sigur, at vit sjįlvandi skulu dagfųra bęši Hoyvķkar skśla, sum ķ mong įr hevur veriš įlitiš ķ Hoyvķk, og eisini Sankta Frans Skśla, sum framhaldandi skal verša ein spennandi mišbżarskśli viš sterkari sųgu.
Sankti Frans er ein av teimum stųrru skślunum ķ Tórshavnar kommunu. Hann er einastur eftir ķ sjįlvum mišbżnum. Stór andsųgn tykist vera ķ, at bara hann av ųllum stųrru skślunum ķ kommununi ikki hevur framhaldsdeild. Tķ hevur hetta ynski og oršaskifti tikiš seg upp.
Ynskiš hevur fingiš undirtųku frį bęši floksfelųgum og samgongufelųgum hjį Helenu Dam į Neystabų. So ręšumyndin, sum hon roynir at tekna av okkum ķ Tjóšveldi, er eins vęl galdandi fyri hennara Javnašarflokk og hinar flokkarnar ķ bżrįšssamgonguni!
Gott val og set X viš E.
Jógvan Arge varaborgarstjóri śr Tjóšveldi
---


text:
Hoyr tekstin lisnan her
Amerikanski forsetin Obama turkar tár, tá hann í dag tosaði um oyðandi byrsur og vápn í samfelagnum, og um at herða amerikansku vápnalóggávuna. Tað er ikki sæð fyrr. Tí vápn eru ein religión í USA. Frá barnsbeini verður trúttað niður í teg, at tað stendur í øðrum grundlógarískoyti, the second amendment, at amerikanarin hevur rætt at bera vápn. Myndin niðanfyri er úr Texas á ársins fyrsta degi, har børn og vaksin fegnaðust um nývunna rættin at bera enn fleiri vápn á enn lagaligari hátt.
Í hesum tíðum, har summi síggja, uppliva og boða frá ágangi frá morgni til myrkurs, tvíhalda tey um, at tað er serliga neyðugt júst nú at dubba seg og síni við nýggjastu og munadyggastu vápnum. Tað halda tey flestu, serliga religiøs, hvít og konservativ, har í landinum.
Samstundis fata vit føroyingar hin nýggja heimin sum Guds gávu til frælsi og framburð, ikki minst tá íverksetarin skal smíða sær eydnuna góða. USA er ímyndin av frælsi. Í hvussu er, tá vit koyra á teirra vegum og vitja teirra blíða land og fólk. Eg elski tað.
Tí er tað løgið, at teir amerikanarar, sum av onkrari umbidnari orsøk koma higar at framføra eitthvørt fyri eini føroyskari fjøld, eru so sjónliga trigger happy. So ídnir at lovprísa vápnum, og so ídnir at stuðla upp undir Landsbyrsufelagið har í landinum.
Tað var galdandi fyri ein prædikumann, Franklin Graham, sum hevið brotið breyð og biðið morgunbøn undir amerikanska flagginum saman við Landsbyrsufelagnum, innan hann í fjør summar kom higar at prædika persónliga frelsu. Og tað er eisini galdandi fyri ein sangara úr Texas, Larry Gatlin, sum undir frámerkinum gospel kemur higar at syngja og spæla í næsta mánað. Trýst á myndina um tú torir!
Umframt at hann sendir tílík Wake Up Calls til Barack Obama forseta á YouTube í heilum, og sæst saman við fremsta republikanska forsetavalevninum, Donald Trump, so er hansara størsta hitt beint nú um Remington rifluna, og persónliga rættin og tjóðskaparligu skylduna at bera hetta friðarelskandi vápn. Ikki friðarpípuna, sum hvíti nýbyggjarin úr gomlu verðini tók frá reyða upprunafólkinum í nýggja heiminum, men blonku Remington rifluna hjá heimsins størstu patrónfabrikk í frælsislandinum. Tað er í sanginum An American With A Remington. Og hann kallar seg gospelsangara.
Tað sum undrar meg er samanrenningin millum at siga seg prædika Guds orð, og í sama andadrátti at dyrka tær djevulsins perlur, sum Steve Earle sygur um í The pistol is the devil’s right hand. Og eg kann ikki annað enn geva honum rætt, Earle. Serliga í innganginum í hesi konsertupptøku frá BBC. Byrsan og vápnaídnaðurin eru djevulsins verk, og eiga ikki á nakran hátt at sampakka við kristið trúar- og samkomulív. Her eru endaorðini úr velduga sanginum hjá Steve Earle:
The trial was in the morning and they drug me out of bed
Asked me how I pleaded, not guilty I said
Not guilty I said, you've got the wrong man
Nothing touched the trigger but the devil's right hand


text:
Læraravegleiðingin til Nem í fjórða er býtt í tveir partar, Vegleiðing um føroyskt og Vegleiðing til partarnar...
Nem í fjórða er í seks pørtum, og hvør partur leggur dent á okkurt ávíst:
Læraravegleiðingin er ætlað læraranum fyri at geva honum yvirlit og stuðla honum, bæði yvirskipað og í dagligu...
Nem í triðja er bókaheild til føroyskt í 3. flokki. Bókaheildin fevnir um næmingabók, netbók og læraravegleiði...
Mállærubók at brúka saman við bókaheildini Nem í fjórða. t:
Mállærubók at brúka saman við bókaheildini Nem í triðja. Í mállærubókini eru mállæru-, rættskrivingar- orðabók...


text:
Tey siga meira ella minni ‘farið og kopierið Speedo’, nú tað á FINA heimasíðuni stendur: FINA confirmed that all the swimsuits approved so far are complying with the specifications. Tvs. at tað er í lagi at TYR hevur lagt inn neopren í svimjidraktirnar, sum vit annars mest kenna sum tað (flótandi) evnið sum vátdraktir verða gjørdar av, at Adidas vevur uppí ‘powerbands’ til at betra um blóðrensl og eksplosiva kraft, og so framvegis.
Italski Filippo Magnini hevur í dag fingið eina nýggja útgávu av Arena R-Evolution, sum Craig Lord á SwimNews sigur hevur ‘panel’ sum følast meira sum plastikk enn klæði, og sum hann (Magnini) eftir øllum at døma ætlar sær at brúka í 100 metra frí finaluni í morgin. Livst so spyrst.


text:
Hallur av Rana
25.12.2014 - 14:38
Tíðindi > Mentan > Tónleikur
Til jóla hevur Portalurin heitt á tónleikarar og onnur, ið eru kend innan føroyska tónleikapallin, at velja sær tríggjar jólasangir.
Hesa ferð er tað Lena Anderssen, ið velur tríggjar sangir, ið henni dámar.
1. The Christmas Song (Chestnuts Roasting On An Open Fire)
Skrivaður av Bob Wells og Mel Tormé. Framførslan hjá Nat King Cole.
Hetta er ein sannur jólaklassikari og skuldi tað hent seg, at eg eri ikki í jólahýri, so er tann trupulleikin loystur við at seta hesa fantastisku framførsluna frá.
Til ber at hoyra Nat King Cole syngja sangin við at trýsta á her.
2. Á jólanátt
Hetta er jólaperlan hjá Simma, ið hevur skrivað bæði orð og lag.
Eg kenni lagið frá “Jólafløgan”, sum kom út í 1998, har Ronnie Nielsen og Rúna Á Heygum syngja. Her er bæði jólasøga og jólastemmningur og so ein ríkur melodiur í heimsklassa.
3. Tenke på en venn
Sangurin er frá NRK jólakalendaranum “Jul i Svingen” og er skrivaður av Odd Nordstoga og framførdur av Hanne Hukkelberg.
Eg bleiv introduserað til hetta lagið fyri bert einari viku síðani. Fyrstu ferð eg hoyrdi sangin, var eg seld. Hetta lagið rammar inn allar tær sorgblíðu kenslurnar, eg ofta kenni um jólini. Hetta við at sakna og hava familju hinumegin Atlantarhavið.
“Om du titter ut av vinduet
en sen desember natt
og du føler deg litt ensom
litt alene og forlatt
skal du tenke på en venn
der du sitter for deg selv
for da er du ikke ensom likevel.”
Til ber at hoyra sangin undir greinini.